Di sebalik banjir kerap di Shah Alam

Ketika perdebatan hangat berhubung banjir yang menjejaskan lapan negeri dan mengorbankan 48 nyawa setakat ini, persoalan terus timbul mengapa Shah Alam yang merupakan ibu negeri Selangor sering mengalami banjir.Pakar yang bercakap kepada MalaysiaNow berkata kebanyakan masalah itu berpunca daripada topografi bandar tersebut.Jurutera hidraulik, Nik Abdullah Muaz Nik Mohd Kamel berkata, Shah Alam mempunyai Sungai Klang sebagai sungai utama yang melalui kawasan ibu negeri itu yang juga mempunyai beberapa anak sungai lain seperti Sungai Damansara yang mengalir dalam Mukim Damansara.Anak-anak sungai lain termasuk Sungai Kayu Ara, Sungai Rumput, Sungai Payong, Sungai Pelumut dan Sungai Pelampas.“Dengan kedudukan tersebut, lebih kurang 70% daripada kadar alir lembangan Sungai Klang bergabung di pertemuan Sungai Klang dan Sungai Damansara. Di sinilah terletak lokasi kerap dilanda banjir di Taman Sri Muda, Stadium Shah Alam dan Taman Batu 3,” katanya juga pengarah firma perunding kejuruteraan kepada MalaysiaNow.“Selain faktor hujan lebat yang melebihi kapasiti yang boleh ditampung oleh Sungai Klang dan Sungai Damansara serta anak-anak sungainya, lokasi-lokasi ini juga berada dalam dalam kawasan bertanah rendah.”Shah Alam diisytiharkan menjadi ibu negeri Selangor pada tahun 1978, empat tahun selepas Kuala Lumpur dipisahkan dari negeri itu untuk dijadikan Wilayah Persekutuan.Dahulu dikenali sebagai Sungai Renggam, tahun-tahun selepas perisytiharan itu menyaksikan transformasi Shah Alam daripada ladang kelapa sawit kepada sebuah bandar yang pesat membangun.Meskipun begitu, bentuk muka bumi dan kedudukannya di hilir lembangan Sungai Kelang menyebabkan sebahagian lokaliti Shah Alam sering mengalami bencana banjir.Menurut Nik Abdullah Muaz, paras Sungai Klang yang melalui Shah Alam itu turut dipengaruhi keadaan pasang surut.Katanya, bentuk muka bumi seperti itu, ditambahkan dengan jumlah taburan purata hujan dalam tempoh sebulan yang turun dalam masa 24 jam pada 18 Disember lepas mengakibatkan banjir berskala besar.Sebelum ini, banjir kilat turut berlaku di Shah Alam pada September juga disebabkan taburan hujan yang tinggi mengakibatkan kerosakan kenderaan dan rumah di beberapa kawasan seperti sekitar Stadium Shah Alam, Seksyen 4, 9, dan 10.Banjir-banjir kilat yang terjadi sebelum ini sewajarnya bertindak sebagai loceng amaran kepada pihak berkuasa untuk mengambil langkah pencegahan, ditambah pula apabila banjir kilat baru-baru ini dilihat semakin kerap berlaku diluar jangkaan.Wardah Tahir, dari kumpulan kajian banjir fakulti kejuruteraan UiTM berkata, selain faktor taburan hujan, banjir berlaku di kawasan rendah yang mempunyai peratusan tinggi permukaan tidak telap air (impervious surfaces) seperti kawasan stadium, parkir, simen, turapan bitumen dan bangunan menyebabkan air larian tidak dapat menyusup ke tanah dan mengalir dengan kelajuan tinggi memasuki sistem saliran.“Analisa menunjukkan keluasan kawasan lembangan Sungai Damansara adalah sebanyak 141 kilometer persegi dengan kawasan yang telah dibangunkan adalah seluas 116.4 kilometer persegi, sementara kawasan hutan hanya seluas 24.6 kilometer persegi,” katanya kepada MalaysiaNow.“Semakin tinggi kadar urbanisasi, semakin tinggi jumlah hujan yang menjadi air limpahan.”Tambah Nik Abdullah Muaz, bandar Shah Alam melaksanakan langkah-langkah struktur dan bukan struktur berdasarkan Pembangunan Lembangan Sungai Bersepadu dan Pengurusan Banjir Bersepadu bagi rancangan pengurusan banjir.Menurut rancangan itu, usaha-usaha pengurusan banjir termasuk kerja pelebaran dan mendalamkan sungai, pembinaan ban, tembok banjir, kolam takungan banjir, pam air, pintu kawalan air dan pengurusan bencana. Bagaimanapun, ia perlu ditambah baik selaras dengan kemajuan yang dibangunkan.“Setiap struktur tersebut direka bentuk untuk menampung kadar alir tertentu seperti banjir lima, 10, 20, 50 dan 100 tahun. Oleh itu, bagi peristiwa banjir yang berlaku melebihi kadar reka bentuk, struktur tersebut tidak mampu menampung dan mengalirkan air hujan yang banyak serta gagal menangani limpahan air banjir,” katanya.Wardah berkata sistem saliran tidak berfungsi dengan baik selain enam kolam takungan banjir sedia ada di sekitar kawasan banjir tidak mampu menampung air banjir.Nikmatul Adha Nordin dari Jabatan perancangan bandar dan wilayah Universiti Malaya berkata, pihak berkuasa perlu menilai semula sistem perparitan sedia, dari aspek keupayaan menampung larian air.“Pembukaan kawasan perumahan baru perlu mengambil kira infrastruktur perparitan di kawasan-kawasan pembangunan lama atau sedia ada,” katanya kepada MalaysiaNow.“Lazimnya kawasan yang baru dibuka adalah lebih tinggi tapaknya dan jika banjir berlaku, kawasan baru tidak terjejas tetapi meningkatkan risiko kawasan sekeliling.”Nikmatul menjelaskan, kawasan-kawasan yang dikenali sebagai kawasan dataran banjir perlu dikenal pasti dan sebarang pembangunan tidak harus dibenarkan di kawasan tersebut.“Kawasan-kawasan lapang perlu diwartakan kerana litupan hijau boleh bertindak sebagai bio retention untuk menapis dan menyerap air larian permukaan,” katanya.


6,000 belia digerakkan bantu jayakan program imunisasi kebangsaan

Seramai 6,000 belia telah digerakkan di seluruh negara dalam usaha untuk membantu menjayakan pemberian vaksin menerusi Program Imunisasi Covid-19 Kebangsaan (PICK).Timbalan Menteri Belia dan Sukan Wan Ahmad Fayhsal Wan Ahmad Kamal berkata kumpulan berkenaan akan membantu kementerian kesihatan (KKM) untuk memberi penerangan kepada masyarakat terutamanya di luar bandar mengenai program vaksinasi itu.Katanya, golongan itu juga akan menguruskan hal-hal pentadbiran berkaitan vaksinasi iaitu pendaftaran nama, semakan nama termasuk membawa masyarakat ke pusat vaksinasi.“Mereka yang terlibat ini telah dilatih dan diberikan penerangan terlebih dahulu agar mereka dapat menjelaskan mengenai program vaksinasi ini kepada masyarakat dari rumah ke rumah dengan lebih jelas.“Sebagai contoh, apa itu vaksin termasuk kesannya selain cara untuk mendaftar sebagai penerima vaksin menggunakan aplikasi MySejahtera atau membawa mereka mendaftar secara manual di pusat kesihatan daerah terdekat,” katanya ketika ditemui pemberita hari ini.Mengulas lanjut, Wan Ahmad Fayhsal berkata usaha itu juga dilakukan susulan pihaknya turut mendapati masih ramai masyarakat yang kurang jelas mengenai program vaksinasi itu.“Ada (juga) yang bimbang mengenai hal-hal yang tidak sepatutnya seperti berlaku ‘blood clot’ dan sebagainya. Antara yang memerlukan khidmat penerangan ini ialah orang tua. Malah, saya lihat pendaftaran vaksinasi di Kelantan juga masih rendah terutamanya melibatkan golongan warga emas,” katanya.Beliau berkata pihaknya yakin usaha menggerakkan belia itu dapat meningkatkan kadar pengambilan vaksin Covid-19 dalam kalangan masyarakat, sekali gus memastikan program vaksinasi mencapai matlamat.“Petugas-petugas kesihatan tidak ada masa untuk perkara ini memandangkan mereka sudah terlalu sibuk mengurus di hospital jadi kami perlu bantu mereka. Selain itu, sukarelawan ini akan ditambah dari semasa ke semasa,” katanya.Sebelum ini media melaporkan, Menteri Kesihatan Dr Adham Baba berkata pelaksanaan fasa kedua program vaksinasi sepatutnya diadakan pada 19 April namun diawalkan pada 17 April lepas.Susulan itu, kempen pendaftaran perlu digiatkan kerana golongan berumur 60 tahun ke atas dan individu mempunyai komorbiditi hanya 30% daripada tujuh juta rakyat yang sudah berdaftar melalui aplikasi MySejahtera.


Ahli Parlimen pembangkang dikompaun untuk elak ‘dwi standard’, kata menteri

Menteri Dalam Negeri Hamzah Zainuddin berkata kerajaan tiada pilihan kecuali mengenakan kompaun terhadap ahli-ahli Parlimen pembangkang yang berkumpul di Dataran Merdeka dan cuba berarak untuk masuk ke Parlimen pada 2 Ogos lalu.Katanya, langkah itu diambil kerana kerajaan tidak mahu mengamalkan pelaksanaan undang-undang dua darjat yang membezakan ahli Parlimen dengan orang lain.Hamzah berkata ketika perarakan 2 Ogos lalu, prosedur operasi standard (SOP) kesihatan menyatakan tiada sebarang perhimpunan boleh diadakan di mana-mana tempat.Bagaimanapun, Hamzah berkata dengan semangat kerjasama di antara kerajaan dan pembangkang, serta perbincangan dengan Menteri Kesihatan Khairy Jamaluddin, jumlah kompaun itu akan diturunkan supaya ia sama apa yang dikenakan kepada rakyat biasa.Ketika perbahasan di sidang Parlimen hari ini, Hamzah turut mengumumkan kompaun RM3,000 yang dikenakan setiap ahli Parlimen berkenaan akan diturunkan menjadi RM1,000 saja.“Kerajaan masih perlu mengenakan kompaun kerana tidak boleh ada dwi standard di antara ahli Parlimen dan rakyat lain yang turut mengadakan perhimpunan.“Maka kerajaan terpaksa (mengenakan kompaun ke atas ahli Parlimen)…. saya minta maaf,” katanya.Sebelum ini, polis menerima 206 laporan di seluruh negara berhubung perhimpunan ahli Parlimen pembangkang di Dataran Merdeka susulan penangguhan sidang khas Julai lalu.Menurut Ketua Polis Negara Acryl Sani Abdullah kes tersebut disiasat di bawah Peraturan 9 dan Peraturan 10 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (Pelan Pemulihan Negara) 2021 (P.U (A) 293), Seksyen 21A Akta Pencegahan dan Pengawalan Penyakit Berjangkit 1988 (Akta 342), Seksyen 269 Kanun Keseksaan (Akta 574) dan juga Seksyen 9(5) Akta Perhimpunan Aman 2012 (Akta 736).Dalam himpunan tersebut, polis menghalang cubaan ahli Parlimen pembangkang memasuki perkarangan bangunan Parlimen bagi mendesak supaya sidang khas disambung walaupun sidang itu telah ditangguhkan atas nasihat kementerian kesihatan berikutan penularan Covid-19.Ia dihadiri pemimpin utama Pakatan Harapan dan parti pembangkang lain, himpunan itu bagaimanapun bersurai tanpa sebarang kekecohan selepas diarah polis.Namun berlaku banyak perlanggaran SOP khususnya berkaitan penjarakan fizikal, ketika perarakan dan ketika mereka berkumpul di Dataran Merdeka.


DAP persoal rancangan kerajaan GPS bina kediaman rasmi baru Yang di-Pertua Sarawak

Seorang pemimpin DAP Sarawak mempersoalkan rancangan kerajaan negeri untuk membina kediaman rasmi baru bagi Yang di-Pertua Negeri.
Ini sekali gus menunjukkan parti itu masih bertelagah dengan GPS yang memerintah negeri itu meskipun mereka bekerjasama di peringkat Persekutuan.
Ahli Parlimen Bandar Kuching Dr Kelvin Yii berkata kerajaan negeri mesti "telus sepenuhnya" dengan rancangannya untuk membina Astana Negeri baru, yang akan dibina berhampiran bangunan semasa yang dibina pada 1870.
Beliau menggesa kerajaan negeri mendedahkan kos projek serta syarikat yang dianugerahkan bidaan projek itu, dan sama ada ia dilakukan melalui tender terbuka.

Ahli Parlimen Bandar Kuching Dr Kelvin Yii. Gambar: Facebook

“Selain daripada itu, kerajaan harus mendedahkan perbandingan memperbaiki dan menaik taraf Astana sedia ada yang pada pandangan saya membawa sejarah dan legasi yang harus dipertahankan sebagai tempat kediaman rasmi Ketua Wilayah Sarawak,” kata Yii yang juga ketua Pemuda DAP.
Semalam, Menteri Pelancongan Sarawak Abdul Karim Rahman Hamzah berkata Astana Negeri sedia ada sudah tidak sesuai digunakan dan akan dijadikan muzium Yang di-Pertua Negeri.
Astana Negeri dijadikan sebagai kediaman rasmi Yang di-Pertua Sarawak sejak 1870, selepas ia dibina oleh Rajah kedua Sarawak, Charles Brooke.
Yii bertanya sama ada ia akan lebih menjimatkan kos untuk membaiki dan menaik taraf bangunan Astana sedia ada, sambil menggesa bangunan itu dikekalkan sebagai kediaman rasmi ketua menteri Sarawak dalam usaha untuk "memelihara warisannya".
“Jika kerajaan negeri boleh telus dan memberi justifikasi terbaik untuk keperluan projek terbabit, saya percaya rakyat Sarawak akan menyokong pelaksanaan projek berkenaan kerana baik untuk negeri.
“Jika tidak saya percaya terdapat keperluan dan keutamaan lain di Sarawak yang perlu diberi perhatian khususnya kemudahan infrastruktur awam,” tambahnya.
“Sekalipun kita mempunyai lebihan hasil atau sumber, ini bukan alasan bagi kita untuk membelanjakan dana berkenaan dengan sesuka hati untuk mengelakkan kesan ekonomi jangka panjang kepada semua rakyat Sarawak.”


40% tunggakan kes pusaka berjaya diselesaikan setakat Ogos, kata menteri

Sebanyak 40 % atau 29,423 daripada 72,384 tunggakan kes pembahagian pusaka berjaya diselesaikan sejak awal tahun ini hingga Ogos lepas, kata Menteri Tenaga dan Sumber Asli Takiyuddin Hassan.
Beliau berkata ia adalah hasil usaha berterusan oleh Kementerian Tenaga dan Sumber Asli (Ketsa) menerusi Jabatan Ketua Pengarah Tanah dan Galian Persekutuan (JKPTG) dalam menangani tunggakan kes pembahagian pusaka sehingga jumlahnya berkurangan kepada 42,961 kes.
Katanya pencapaian positif itu juga susulan semakan semula langkah kawalan Covid-19 semasa fasa peralihan ke endemik dan kelonggaran prosedur operasi standard (SOP) Covid-19 oleh kerajaan mulai April dan Mei lepas.
"Penempatan semula pegawai unit petugas khas (UPK) Jabatan Ketua Pengarah Tanah dan Galian (JKPTG) yang sebelum ini ditempatkan di pentadbiran tanah negeri ke Pejabat Unit Pembahagian Pusaka (UPP) di setiap negeri di semenanjung Malaysia telah membantu meningkatkan kapasiti penyelesaian kes dalam jangka masa pendek.
"Penyelesaian tunggakan kes berjalan lancar dengan sokongan dan kerjasama berterusan daripada pihak-pihak berkuasa negeri," katanya pada sidang media selepas pelancaran Klinik Penyelesaian Tunggakan Kes Pusaka Peringkat Kelantan hari ini.
Turut hadir Speaker Dewan Undangan Negeri (DUN) Kelantan Abdullah Ya'kub yang mewakili Menteri Besar Kelantan Ahmad Yakob.
Mengulas lanjut, Takiyuddin berkata Ketsa juga berharap pengambilan 50 pegawai dan 50 pembantu tadbir secara kontrak mulai Jan 2023 kelak dapat menyelesaikan baki tunggakan secara tuntas dan segera.
"Tindakan ini juga supaya tunggakan kes dapat diselesaikan sebelum pindaan Akta Harta Pusaka Kecil (Pembahagian) 1955 (Akta 98) dikuatkuasakan," katanya.
Menurutnya purata tahunan kes yang diterima pada waktu ini adalah 60,000 kes dengan Kedah mencatat angka tertinggi iaitu 13,000 kes.
Katanya di Kelantan sahaja terdapat 7,570 kes pembahagian pusaka yang tertunggak setakat Ogos lepas dan diharap kes tunggakan ini dapat diselesaikan segera sebelum pindaan akta berkenaan dikuatkuasakan.
Beliau berkata pihak JKPTG sedang bekerjasama dengan Suruhanjaya Perkhidmatan Awam (SPA), Jabatan Perkhidmatan Awam (JPA) dan Kementerian Kewangan (MOF) bagi memastikan cadangan pelantikan kakitangan tambahan secara kontrak selama tiga tahun tersebut dapat dilaksanakan dengan kadar segera.
"Kakitangan tambahan yang dilantik secara kontrak ini akan ditempatkan di UPP negeri berdasarkan keperluan dan dijangka proses pengambilan selesai dibuat menjelang Disember ini dan tarikh lapor diri pada awal Januari 2023.
"Ketsa akan terus menerajui usaha bagi memastikan isu tunggakan pembahagian pusaka kecil diberi perhatian sewajarnya dalam memastikan suasana harmoni dapat diwujudkan dalam kalangan rakyat selaras dengan Nilai Kebersamaan dalam konsep Keluarga Malaysia," katanya.
Menurutnya JKPTG juga akan membuka klinik penyelesaian tunggakan pusaka bagi memberi peluang kepada pelanggan serta waris hadir mendapatkan khidmat nasihat mengenai isu harta pusaka yang dihadapi dan konsultasi berhubung tatacara permohonan pembahagian pusaka.


Laporan AS dakwa Rusia tahan lebih 6,000 budak Ukraine untuk 'pendidikan semula'

Rusia telah menahan sekurang-kurangnya 6,000 kanak-kanak Ukraine di Crimea yang dikuasai Rusia dengan tujuan utama untuk pendidikan semula politik, menurut laporan disokong Amerika Syarikat (AS) yang diterbitkan pada Selasa.
Laporan itu mendakwa penyelidik Universiti Yale telah mengenal pasti sekurang-kurangnya 43 kem dan kemudahan lain di mana kanak-kanak Ukraine telah ditahan, yang merupakan sebahagian daripada "rangkaian sistematik berskala besar" dikendalikan Moscow sejak pencerobohan ke atas Ukraine pada Februari 2022.
Kanak-kanak itu termasuk mereka yang mempunyai ibu bapa atau penjaga, mereka yang dianggap Rusia sebagai anak yatim, orang lain yang berada dalam jagaan institusi negara Ukraine sebelum pencerobohan dan mereka yang hak penjagaannya tidak jelas atau tidak pasti akibat perang, katanya.
"Tujuan utama kemudahan kem yang kami kenal pasti nampaknya adalah pendidikan semula politik," kata salah seorang penyelidik Nathaniel Raymond, dalam taklimat kepada pemberita.
Beberapa kanak-kanak telah dipindahkan melalui sistem dan diterima sebagai keluarga Rusia, atau dipindahkan ke pusat jagaan di Rusia, kata laporan itu.
Kanak-kanak paling kecil yang dikenal pasti dalam program Rusia itu cuma berusia empat bulan, dan beberapa kem memberi latihan ketenteraan kepada kanak-kanak seawal 14 tahun, kata Raymond, menambah bahawa penyelidik tidak menemui bukti kanak-kanak itu kemudiannya dikerahkan dalam pertempuran.
Kedutaan Rusia di Washington tidak segera menjawab permintaan untuk mengulas laporan itu.
Moscow telah menafikan ia sengaja menyasarkan orang awam dalam apa yang digelarnya sebagai "operasi ketenteraan khas" di Ukraine, dan telah menolak dakwaan sebelum ini ia telah memindahkan warga Ukraine secara paksa.
Laporan itu merupakan yang terbaru diterbitkan Yale University School of Public Health's Humanitarian Research Lab sebagai sebahagian daripada projek disokong Jabatan Negara yang meneliti pelanggaran hak asasi manusia dan jenayah perang didakwa dilakukan Rusia.
"Apa yang didokumenkan dalam laporan ini adalah pelanggaran jelas Konvensyen Geneva ke-4," perjanjian yang melindungi orang awam semasa perang, kata Raymond. Katanya, ia juga boleh menjadi bukti bahawa Rusia telah melakukan pembunuhan beramai-ramai semasa perangnya di Ukraine, kerana pemindahan kanak-kanak untuk tujuan menukar, mengubah atau menghapuskan identiti kebangsaan boleh membentuk satu tindakan komponen jenayah pembunuhan beramai-ramai.
Pendakwa raya Ukraine berkata mereka sedang meneliti dakwaan pengusiran paksa kanak-kanak sebagai sebahagian daripada usaha untuk membina dakwaan ke atas Rusia berhubung pembunuhan beramai-ramai.
Tambah Raymond, para penyelidik percaya bilangan kemudahan di mana kanak-kanak Ukraine ditahan melebihi 43.


Putrajaya dijangka umum penglibatan hospital swasta bagi memerangi Covid-19

MalaysiaNow difahamkan wakil hospital swasta akan mengadakan perbincangan bersama Ketua Pengarah Kesihatan Dr Noor Hisham Abdullah esok mengenai rancangan bagi membolehkan mereka merawat pesakit Covid-19.Difahamkan juga, hospital swasta akan membenarkan 10% daripada kemudahan yang dimiliki untuk digunakan bagi merawat pesakit Covid-19, berikutan lonjakan kes yang memaksa hospital kerajaan beroperasi melebihi kemampuan mereka.Persatuan Hospital Swasta Malaysia (APHM), yang mewakili lebih daripada 100 buah hospital seluruh negara ketika dihubungi tidak dapat mengesahkan perkara tersebut, tetapi mengatakan mereka sedang melakukan persediaan walaupun terdapat kekangan untuk menguruskan rawatan kes Covid-19.“Tahap penjagaan dan rawatan bergantung kepada saiz sesebuah hospital, kakitangan dan kemudahan,” kata Presiden APHM Dr Kuljit Singh.Difahamkan, di bawah persefaham baru ini, hospital swasta akan merawat pesakit Covid-19 ke tahap rawatan rapi (ICU), dan hospital kerajaan tidak lagi menerima mereka yang mencapai tahap itu.Kuljit berkata perincian mengenai penglibatan hospital swasta masih pada peringkat kajian, dan akan diumumkan oleh Noor Hisham.“Ketika ini kami sedang melakukan persediaan dan bersiap siaga untuk menerima pesakit Covid-19,” katanya kepada MalaysiaNow.Beliau turut memuji usaha yang dijalankan hospital kerajaan setakat ini yang merawat berpuluh-puluh ribu pesakit Covid-19.Lebih daripada 147,000 penduduk negara ini diuji positif Covid-19 sejak wabak itu mula dikesan awal tahun lalu.Sehingga semalam, kemudahan hospital kerajaan yang dikhaskan untuk merawat Covid-19 seluruh negara berjumlah 33,000 orang pesakit.Lonjakan kes pada September memaksa pegawai kanan perubatan kerajaan memberi amaran mengenai kekurangan katil dan peralatan, termasuk juga kakitangan disebabkan beratus-ratus petugas kesihatan sendiri turut dijangkiti virus maut itu.Perdana Menteri Muhyiddin Yassin, ketika memperincikan butiran darurat minggu ini, berkata pihak berkuasa mungkin akan mewujudkan ordinan baru bagi membolehkan kerajaan mengambil alih aset swasta untuk membantu usaha memerangi Covid-19.Setakat ini, hospital swata mengatakan mereka bersedia untuk menghulurkan tangan dalam usaha itu walaupun terdapat kekurangan jika dibandingkan dengan kemudahan dimiliki hospital kerajaan.* Sivanesan Selan turut menyumbang kepada laporan ini.


Dua pemain Kelantan FC disahkan positif Covid-19

Dua pemain Kelantan FC didapati positif Covid-19 dan perlawanan Liga Premier 2021 melibatkan pasukan itu bertemu Perak FC II Jumaat ini ditunda ke satu tarikh baru yang akan diumumkan kelak.Ketua Pegawai Eksekutif Liga Bola Sepak Malaysia (MFL) Ab Ghani Hassan berkata kedua-dua pemain itu didapati positif setelah menjalani ujian saringan Covid-19 sebelum perlawanan menentang Selangor FC II di Stadium Majlis Bandaraya Petaling Jaya, Isnin lalu serta tidak diturunkan pada perlawanan itu.“Pemain lain tidak berdepan masalah dan status mereka adalah negatif Covid-19 tetapi perlawanan Kelantan FC bertemu Perak II terpaksa dipinda.“Ini kerana naratif kuarantin yang dituntut oleh kementerian kesihatan (KKM) selama 10 hari dan tempoh itu melepasi tarikh jadual perlawanan mereka Jumaat ini,” katanya dalam kenyataan hari ini.Beliau berkata pihak sekretariat MFL akan meneliti punca kes positif Covid-19 itu untuk dibawa ke mesyuarat ahli lembaga pengarah MFL bagi tindakan susulan.Dalam pada itu, Ab Ghani turut mengumumkan MFL akan mengadakan empat perlawanan Liga Super dan Liga Premier tanpa penonton susulan pelaksanaan perintah kawalan pergerakan (PKP).Empat perlawanan itu melibatkan dua aksi Liga Super antara UiTM FC dan Kuala Lumpur City FC di Stadium UiTM, Shah Alam pada 8 Mei dan Selangor FC menentang Terengganu FC di Stadium Majlis Bandaraya Petaling Jaya pada 9 Mei ini.Dua lagi perlawanan yang akan berlangsung tanpa penonton adalah aksi Liga Premier antara Skuad Projek Persatuan Bola Sepak Malaysia – Majlis Sukan Negara dan Terengganu FC II di Stadium UiTM Shah Alam pada 7 Mei dan Selangor FC 2 menentang PDRM FC di Stadium Bolasepak Kuala Lumpur Cheras pada 8 Mei.Dengan mengambil kira ketetapan PKP itu, tiada jualan tiket perlawanan dibenarkan dan tiket-tiket yang telah terjual akan dibayar balik oleh pihak TicketHotline International.Ab Ghani berkata pihak mereka akan mengetatkan pematuhan SOP dengan mengaktifkan semula SOP pengelolaan perlawanan tanpa penonton bagi kawasan PKP.


Kerajaan lulus penggunaan vaksin Sinovac kepada remaja 12 tahun ke atas

Mesyuarat Pihak Berkuasa Kawalan Dadah (PBKD) hari ini memberikan kelulusan bersyarat bagi penggunaan vaksin CoronaVac keluaran Sinovac Life Sciences Co. Ltd dan Pharmaniaga Lifesciences Sdn Bhd kepada golongan remaja berumur 12 tahun dan ke atas.Dalam sebuah kenyataan, Ketua Pengarah Kesihatan Dr Noor Hisham berkata CoronaVac sebelum ini telah diluluskan pendaftaran bersyarat bagi penggunaan dalam kalangan individu berumur 18 tahun dan ke atas.“Ini merupakan vaksin Covid-19 kedua yang diluluskan untuk penggunaan bagi golongan remaja selepas kelulusan sama diberikan kepada vaksin Cominarty, keluaran Pfizer-BioNTech pada bulan Jun 2021,” katanya.Bagaimanapun, katanya, PBKD menyarankan agar penggunaan vaksin CoronaVac dalam kalangan remaja berusia 12 hingga 17 tahun buat masa ini diutamakan kepada remaja tanpa komorbiditi dan yang mempunyai masalah alahan atau tidak sesuai untuk menerima vaksin Comirnaty.“Penilaian bagi penggunaan CoronaVac dalam kalangan remaja dengan komorbiditi akan diteruskan sebaik sahaja data yang dikemukakan mencukupi.”Noor Hisham berkata kelulusan pendaftaran bersyarat ini memerlukan maklumat kualiti, keselamatan dan keberkesanan produk vaksin tersebut dipantau dan dinilai berdasarkan data-data terkini dari semasa ke semasa.“Ia bagi memastikan perbandingan manfaat-risiko (benefit over risk) bagi vaksin tersebut kekal positif,” katanya.


Mahkamah tangguh rayuan Mais kes penukaran agama Islam 3 beradik

Mahkamah Rayuan hari ini menangguhkan rayuan Majlis Agama Islam Selangor (Mais) dan ketua pendaftar muallaf Selangor terhadap keputusan Mahkamah Tinggi yang memutuskan bahawa penukaran agama Islam secara unilateral tiga beradik oleh bapa mereka yang telah memeluk Islam, adalah tidak sah.Panel tiga hakim yang diketuai hakim Suraya Othman, Azizah Nawawi dan Hashim Hamzah menangguhkan rayuan itu dan menghantar kes itu untuk pengurusan kes.Rayuan itu ditangguhkan selepas peguam Mohamed Haniff Khatri Abdulla yang mewakili Mais dan ketua pendaftar muallaf Selangor memberitahu mahkamah, ada kes penukaran agama secara unilateral yang sama akan didengar di Mahkamah Persekutuan esok iaitu isu serupa akan dibangkitkan.Peguam Sa’adiah Din, yang mewakili si ibu yang beragama Hindu dan tiga anaknya, tidak membantah untuk penangguhan rayuan itu.Mais dan ketua pendaftar muallaf Selangor memohon untuk mengembalikan semula status penukaran agama ketiga-tiga kanak-kanak itu yang Mahkamah Tinggi telah mengisytiharkannya sebagai tidak sah.Pada 29 September 2020, Mahkamah Tinggi Shah Alam Mohd Zaki Abdul Wahab membenarkan saman yang dikemukakan oleh si ibu untuk mengisytiharkan penukaran agama Islam ketiga-tiga anaknya yang ketika itu berusia 13, 11 dan lapan tahun, adalah tidak sah dan pemelukan agama itu tidak boleh didaftarkan oleh ketua pendaftar muallaf Selangor.Mahkamah Tinggi memutuskan bahawa ia terikat dengan keputusan Mahkamah Persekutuan 2018 dalam kes penukaran agama anak-anak guru tadika, M. Indira Gandhi.Dalam kes Indira Gandhi, Mahkamah Persekutuan memutuskan persetujuan ibu dan bapa diperlukan untuk menukar agama anak-anak kepada Islam.Dalam kes hari ini di hadapan Mahkamah Rayuan, si bapa dan tiga anaknya telah memeluk Islam di sebuah masjid di Selangor pada Mac 2016.Si bapa kemudian membawa ketiga-tiga anaknya ke Yayasan Pusat Hidayah di Taman Melawati untuk mengisi borang yang mengandungi maklumat pemelukan mereka ke agama Islam.Si ibu yang beragama Hindu yang telah berpisah dengan suaminya, mendakwa beliau tidak dimaklumkan mengenai pemelukan agama Islam oleh ketiga-tiga anaknya.Kanak-kanak itu mendakwa mereka tidak bersetuju memeluk agama Islam.Si ibu dan anak-anaknya memfailkan saman itu pada April 2018 terhadap bapa kanak-kanak itu, ketua pendaftar muallaf Selangor, kerajaan negeri Selangor dan kerajaan Malaysia.Bagaimanapun, tuntutan terhadap kerajaan Selangor telah digugurkan.


105 lagi korban Covid dicatat, kes baru cecah 28,298 jangkitan

28,298 kes baru Covid-19 direkodkan hari ini menjadikan jumlah keseluruhan sebanyak 3,900,433 kes.Sebanyak 33,009 pesakit turut dilaporkan sembuh, menjadikan jumlah keseluruhan kes sembuh sebanyak 3,567,003.Ketika ini 299,331 kes aktif direkodkan, dengan 289,043 atau 96.6% daripadanya sedang menjalani kuarantin kendiri.Dalam pada itu, 2,082  (0.7%) kes kini berada di pusat kuarantin sementara 7,832 (2.6%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 374 kes dan 233 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 57.9% dengan kes Covid-19 merangkumi 42.4% daripadanya.105 korban akibat wabak itu turut dilaporkan, termasuk 29 kes kematian sebelum tiba ke hospital.Ketika ini, kes keseluruhan kematian adalah sebanyak 34,099 orang.


‘Tunggu dan lihat’, kata Dr Mahathir selepas Anwar dakwa PN tumbang

Dakwaan Presiden PKR Anwar Ibrahim beliau mempunyai cukup sokongan untuk membentuk kerajaan bukanlah kali pertama dilakukannya, kata bekas perdana menteri, Dr Mahathir Mohamad.“Kita kena tunggu dan lihat jika ini adalah satu lagi episod dakwaan yang tidak dapat dibuktikan,” Dr Mahathir dipetik berkata The Edge Singapore mengulas pengumuman Anwar hari ini.Pada satu sidang media di Kuala Lumpur hari ini, Anwar mengumumkan beliau mendapat sokongan yang “kukuh dan meyakinkan” untuk membentuk kerajaan baru menggantikan Perikatan Nasional (PN).Kali pertama pengerusi Pakatan Harapan (PH) itu membuat dakwaan sedemikian ialah pada tahun 2008, tidak berapa lama selepas Barisan Nasional (BN) hilang majoriti dua pertiga di Dewan Rakyat dalam pilihan raya umum pada tahun sama.Pada ketika itu, Abdullah Badawi adalah perdana menteri dan presiden Umno. Abdullah kemudiannya pada tahun 2009 meletakkan jawatan sebagai perdana menteri untuk memberi laluan kepada Najib Razak untuk mengambil alih.Anwar hari ini mendakwa beliau mendapat sokongan kukuh daripada majoriti ahli Parlimen untuk membentuk kerajaan baru. Beliau bagaimanapun tidak mendedahkan jumlah sokongan apabila diasak oleh pemberita.Katanya, butiran lanjut mengenai jumlah sokongan akan didedahkan selepas menghadap Yang di-Pertuan Agong, yang kini menjalani rawatan di Institut Jantung Negara (IJN).Daripada 222 kerusi di Parlimen, 109 diwakili pembangkang. Selebihnya adalah ahli-ahli Parlimen menyokong PN.Pada sidang media tengah hari tadi, Anwar berkata buat masa ini Dr Mahathir dan partinya Pejuang belum menunjukkan sebarang sokongan kepadanya.


Buktikan kesalahan saya, Najib cabar Justo

Bekas perdana menteri Najib Razak hari ini memberikan respons kepada pembongkar maklumat 1MDB, Xavier Justo, mencabarnya untuk membuktikan dakwaannya beliau di belakang penyelewengan dana dari PetroSaudi International.Dalam tulisan di Facebook, Najib turut menanyakan beberapa siri soalan kepada bekas pengarah PetroSaudi yang semalam menggesanya untuk mendapatkan rawatan kesihatan mental selepas dituduh mencuri data sebagai tukaran kepada wang dari ahli perniagaan berpusat di United Kingdom.“Terima kasih kerana bimbang berhubung kesihatan mental saya. Dengan gembiranya saya ingin melaporkan, saya berada dalam keadaan baik,” katanya.“Tetapi saya mempunyai beberapa soalan.”Beliau menggesa Justo untuk membuat hantaran bagi mendedahkan “dokumen-dokumen dari e-mel yang anda simpan mengatakan saya yang mendalangi pengelewengan duit oleh PetroSaudi”.Menurutnya, peguam-peguamnya tidak pernah menemui sebarang bukti, malahan katanya bukti menunjukkan beliau tidak terlibat.“Saya terkejut anda panggil saya penipu atau gila walaupun memetik link-link media yang telah tersedia di mata awam berbanding penafian-penafian yang dilakukan anda,” katanya merujuk laporan The Edge bertarikh Jun 2018.Semalam, Justo dalam satu hantaran di media sosial telah membidas Najib, mendakwa bekas perdana menteri itu menulis perkara yang tidak benar mengenai dirinya dan beberapa orang lain.Beliau memberikan respons terhadap hantaran Najib terdahulu yang mengatakan tidak ada dokumen atau e-ml yang didedahkan oleh Justo tersebut menunjukkan salah laku telah dilakukan oleh beliau berhubung skandal 1MDB.Bagaimanapun Justo berkata, bukti-bukti tersebut adalah di beberapa mahkamah termasuk di Switzerland, Malaysia dan Amerika Syarikat yang boleh menunjukkan Najib bersalah.Najib dalam hantarannya hari ini turut mempertanyakan mengapa Justo perlukan sehingga empat tahun selepas peletakan jawatannya untuk menunjukkan bukti-bukti tersebut, dan mengapa beliau berkata dalam sebuah temu bual Al-Jazera bahawa beliau tidak pasti sama ada beliau akan membongkar skandal 1MDB jika PetroSaudi membayar beliau beberapa juta Swiss francs.“Apakah benar anda jumpa dan ugut majikan-majikan anda di Thailand pada 2013?” tambahnya.“Jika perkara ini tidak benar dan kesalahan itu tidak berlaku di Thailand, kenapa mahkamah-mahkamah di Bangkok memiliki bidang kuasa supaya anda didakwa dan dihukum selama tiga tahun dalam penjara? Dan kenapa anda tidak kecam sistem perundangan Thailand kerana memenjarakan anda tanpa berlandaskan undang-undang atau bahkan merayu sabitan kesalahan anda?”


Letupon bom di landasan kereta api ragut 3 nyawa di Thailand

Tiga pekerja State Railway of Thailand (SRT) maut manakala empat lagi cedera apabila sebutir bom meletup pagi ini berhampiran dengan tempat kejadian landasan kereta api dibom pada Sabtu lepas di Sadao, Songkhla.
Timbalan Komander Tentera Bahagian Keempat Paisan Nusang mengesahkan tiga pekerja SRT meninggal dunia di tempat kejadian manakala empat lagi cedera dan kini sedang menerima rawatan di hospital.
Beliau berkata insiden berlaku kira-kira 6.30 pagi (7.30 pagi Waktu Malaysia) dan ketika itu tujuh pekerja SRT berada di lokasi kejadian untuk menjalankan kerja-kerja memperbaiki landasan kereta api yang rosak akibat dibom itu.
Beliau berkata satu letupan berlaku kira-kira 400 meter dari tempat kejadian pertama.
“Letupan kuat menyebabkan tiga pekerja meninggal dunia di tempat kejadian. Kerja-kerja mengeluarkan mayat sedang diusahakan,” katanya kepada pemberita.
Pada Sabtu, sebuah kereta api barang mengangkut getah yang dalam perjalanan dari Hatyai ke Padang Besar tergelincir selepas di landasan kereta api itu dibom.
Dalam kejadian pada 12.50 tengah hari (waktu tempatan) itu, 11 daripada 15 gerabak kontena rosak dan tergelincir daripada landasan.
Siasatan mendapati bom buatan sendiri seberat kira-kira 26kg ditanam di atas landasan.
SRT memaklumkan tiada kecederaan dilaporkan melibatkan pekerja kereta api yang terdiri daripada dua pemandu, seorang juruteknik dan pekerja lain.
Insiden itu turut menyebabkan landasan mengalami kerosakan teruk.


Azizulhasni raih pingat perak pertama negara untuk Olimpik Tokyo

Pelumba basikal negara Mohd Azizulhasni Awang memenangi pingat Perak pertama negara dalam acara keirin lelaki di Olimpik Tokyo hari ini.Azizulhasni mendapat tempat kedua selepas ketinggalan 0.763 saat di belakang pelumba Britain, Jason Kenny yang mempertahankan kemenangannya di temasya Olimpik Rio pada 2016.Ini merupakan pingat kedua negara selepas mendapat gangsa dalam beregu lelaki badminton.Dikenali dengan gelaran “The Pocket Rocketman” yang disandarkan harapan untuk meraih pingat emas, Azizulhasni memenangi pingat Olimpik pertamanya pada Olimpik Rio 2016 dengan pingat gangsa dalam acara keirin, selepas gagal melayakkan ke peringkat akhir Olimpik Beijing 2008, dan menduduki tempat keenam dalam Olimpik London 2012.Kejayaan Kenny menyaksikan dominasi Britain dalam acara keirin lelaki berterusan sejak Olimpik Beijing 2008 lagi.


Amaran ribut petir di 9 negeri

Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang dijangka berlaku di Kedah, Pulau Pinang, Perak, Terengganu, Pahang, Negeri Sembilan, Johor, Sabah dan Sarawak sehingga 5 petang hari ini.
MetMalaysia dalam satu kenyataan hari ini memaklumkan kejadian hujan lebat dan ribut petir di Kedah dijangka berlaku di Padang Terap, Sik, Baling, Kulim dan Bandar Baharu, manakala di Pulau Pinang melibatkan Seberang Perai Utara, Seberang Perai Tengah dan Seberang Perai Selatan.
Di Perak, keadaan cuaca ribut dan hujan lebat dijangka berlaku di Kerian; Larut, Matang dan Selama; Hulu Perak; Kuala Kangsar; Kinta; Kampar dan Batang Padang.
Sementara di kawasan selatan, keadaan cuaca sama dijangka berlaku di Seremban, Port Dickson, Kuala Pilah dan Rembau di Negeri Sembilan, serta di Segamat, Kluang, Mersing dan Kota Tinggi di Johor.
Di pantai timur, MetMalaysia turut meramalkan cuaca serupa di Terengganu, melibatkan Hulu Terengganu, Dungun dan Kemaman, manakala di Pahang melibatkan daerah Cameron Highlands, Jerantut, Kuantan, Bera, Pekan dan Rompin.
Di Malaysia Timur, ribut petir, hujan lebat dijangkakan melanda di Kuching, Sri Aman, Betong, Sarikei, Sibu dan Mukah (Tanjung Manis dan Daro) di Sarawak; dan Kudat di Sabah.


Keluarga kehilangan ibu di Sarawak bergelut sambut Hari Raya

Sejak dua tahun lalu, Nurul Fariha Abdullah, 21, melakukan apa yang dia mampu bagi menjaga tiga saudara kandung yang lebih muda daripadanya.Setiap pagi, dia akan bangun sebelum subuh bagi menyediakan sarapan untuk mereka dan ayahnya.Selepas itu, dia akan menyapu dan membersihkan lantai rumah kecil keluarganya di Kampung Penan Islam, Bintulu.Dia juga akan mengemas dan memastikan semuanya teratur.Kemudian, dia akan berehat sambil menyiapkan susu kepada adik bongsunya yang berusia empat tahun.Setelah selesai menguruskan adik, Fariha akan meneruskan kerja-kerja lain di rumahnya.Demikianlah rutin Fariha sejak ibunya meninggal dunia akibat demam yang teruk dua minggu selepas menyambut Hari Raya – perayaan terakhir mereka sekeluarga bersama ibunya.Bapa Nurul Fariha, Abdullah As’ari di gerai bakso di hadapan rumahnya. Dia berasal dari Kalimantan, namun telah menetap di Sarawak sejak 30 tahun lalu.Dua tahun pemergian ibunya, sambutan Hari Raya kali ini menggenangkan air matanya ketika teringat kenangan bersama si ibu.“Sudah tentu saya tidak gembira sambut Hari Raya Aidilfitri tahun ini,” katanya ketika ditemu bual MalaysiaNow baru-baru ini.“Walaupun saya masih ada ayah, kami masih bersedih atas kematian ibu.”Bagi Fariha, kesukaran yang dihadapinya berganda kerana terpaksa menggalas tugas sebagai ibu kepada tiga adik-beradiknya.“Sukar,” katanya.“Kerana saya anak yang paling tua, saya perlu pikul lebih banyak tanggungjawab apabila ibu meninggal dunia.”Sebelum ibunya meninggal dunia, mereka akan menyambut Hari Raya dan perayaan lain bersama-sama sebagai sebuah keluarga di rumah itu.Namun kini segalanya berubah tanpa ibu di sisi mereka.Menjelang Hari Raya tahun ini, kerinduan Fariha kepada ibunya sangat dirasai.Hatinya pilu melihat keluarga lain dapat menyambut Hari Raya bersama kedua ibu bapa.“Walaupun sambutan kami sebelum ini bukan secara besar-besaran, saya dan adik-beradik lain sangat gembira,” katanya.“Kami akan main bersama dan makan hidangan kegemaran kami, seperti kari ayam yang pernah dibuat oleh ibu saya.”Tahun ini, sambutan Hari Raya mereka mungkin lebih kecil, keluarganya tidak mempunyai lebihan wang untuk dibelanjakan bagi menyambut Raya.Ketika ibu Fariha masih hidup, wanita itu bekerja sebagai tukang jahit untuk menambah pendapatan isi rumah.Tanpa pendapatan itu, mereka sekeluarga kini hanya dapat bergantung harap kepada ayahnya yang memperoleh pendapatan dengan menjual bakso.Ketika ini, pendapatan ayahnya hanya kira-kira RM2,000 sebulan.Jumlah itu tidak cukup untuk menampung perbelanjaan mereka sekeluarga, lantaran itu, Fariha terpaksa melupakan impiannya untuk menyambung pelajaran.Dia merasa bertanggungjawab untuk menjaga adik-adiknya di rumah.“Saya perlu jaga adik dan membantu ayah menjual bakso di hadapan rumah kami,” katanya.Seorang lagi adiknya turut berusaha untuk membantu menampung kos sara hidup keluarga dan yuran persekolahan dua lagi adik mereka yang lebih muda.Namun, Fariha tidak berputus asa, cita-citanya untuk menjadi pegawai imigresen suatu hari nanti masih tersemat dalam hati walaupun buat masa ini dia hanya mampu mengharapkan masa depan yang lebih baik untuk adik-adiknya.“Ayah saya tidak banyak pendapatan ketika ini, hanya cukup untuk bayar bil dan yuran sekolah.“Saya harap dapat peluang untuk bekerja, supaya dapat bantu ayah,” katanya.


Lim Kit Siang biadab, persenda umat Islam seleweng pengertian ‘kerajaan Allah’

Armada Bersatu Malaysia mengecam sekeras-kerasnya pernyataan ‘falasi’ yang telah dimainkan oleh veteran DAP, Lim Kit Siang yang secara jelas telah menyeleweng ‘tazkirah maya’ Presiden PAS Abdul Hadi Awang sekaligus secara terangan mempersenda umat Islam.Dalam ‘tazkirah maya’ Hadi Awang, secara jelas beliau mengajak umat Islam agar bermuhasabah dan berikhtiar dengan akal dan ilmu yang dikurniakan oleh Allah SWT selain bersabar dalam sama membantu ‘kerajaan manusia’ yang serba kekurangan. Beliau sendiri tidak menafikan soal ikhtiar dan kekurangan ‘kerajaan manusia’.Hadi juga secara terangan bicara tentang hakikat yang berbalik perihal keimanan kita atas keyakinan dan ketentuan bahawa hanya Allah SWT yang Maha Kuasa mampu menghilangkan penyakit serta mengabulkan segenap ikhtiar manusia. Ini berdasarkan pernyataan beliau sebagaimana dipetik;“Hanya kerajaan Allah yang Maha Berkuasa dan Maha Sempurna boleh menghapuskan wabak ini pada bila-bila masa. Adapun kerajaan manusia tetap menghadapi kekurangan dan kelemahan, serta wajib melakukan muhasabah bagi menampung kekurangan tersebut. Hanya mereka yang jahil agama sahaja mencari kelemahan dan kekurangan untuk diuar-uarkan, tanpa sama-sama tolong-menolong dalam menghadapi keadaan yang sangat mencabar seluruh dunia dan penduduknya.”Namun begitu, Lim Kit Siang kemudiannya telah menyeleweng dan mempersenda serta meremehkan “keimanan” umat Islam saat beliau menulis;“If ‘Allah’s government’ is the best form of government in Covid-19 pandemic, why Malaysia is the last in the Economist’s global normalcy index losing out to countries none of which can claim to be ‘Allah’s government’.”Nyata selain mempolitikkan, memfitnah dan seleweng apa yang dikatakan Hadi yang bukannya merujuk bahawa ‘kerajaan ini’ (kerajaan Malaysia) adalah kerajaan Allah, melainkan Allah dan seluruh dzat-Nya yang bersemayam di Arasy’ yang maha kuasa atas tiap sesuatu.Jelas pemahaman Kit Siang tersasar, tambah mengecewakan takkan tiada satu pun pemimpin yang ada keimanan kepada Allah SWT serta pada agama Islam dalam DAP, yang berani menegur Kit Siang saat Allah SWT yang maha kuasa dipersenda diperlekehkan? Apatah lagi memfitnah dan menyeleweng pernyataan atas satu nasihat baik yang dinyatakan biar berbeza fahaman politik?Ini adalah bukti betapa biadabnya kepimpinan DAP seperti Kit Siang dan betapa halusnya permainan politik DAP untuk menanam kebencian dan membawa idealisme kebebasan pemikiran semata dari bersulam keimanan khususnya buat umat Islam dalam pada ummah terus maju dan berikhtiar bertepatan kemajuan sains dan teknologi.Nota: Kiriman Facebook Lim Kit Siang sudah dipadam.Mohd Ashraf Mustaqim bin Badrul Munir adalah ketua penerangan Armada Bersatu Nasional. * Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Ahmad Maslan tarik balik rayuan batal pertuduhan

Ahmad Maslan hari ini menarik balik rayuannya terhadap keputusan Mahkamah Sesyen yang menolak permohonannya untuk dibebaskan daripada tuduhan gagal mengisytiharkan RM2 juta yang diterima daripada Najib Razak kepada Lembaga Hasil Dalam Negeri (LHDN) dan memberi penyataan palsu kepada Suruhanjaya Pencegahan Rasuah Malaysia (SPRM).Peguam Atiqa Nazihah Azmi yang mewakili Ahmad, 54, memaklumkan kepada Pesuruhjaya Kehakiman Muhammad Jamil Hussin pihaknya memfailkan notis penarikan balik rayuan pada 3 Ogos lepas.Timbalan Pendakwa Raya Mahadi Abdul Jumaat mengesahkan pihaknya menerima notis penarikan balik rayuan berkenaan dan tidak membantah permohonan itu.Muhammad Jamil kemudian membatalkan rayuan Ahli Parlimen Pontian itu.Ketika ditemui pemberita di luar mahkamah, Atiqa Nazihah berkata penarikan balik rayuan itu dibuat berikutan pihaknya sebelum ini memfailkan permohonan semakan terhadap keputusan Mahkamah Sesyen itu di Mahkamah Tinggi, yang kemudiannya didengar serta diputuskan oleh Pesuruhjaya Kehakiman Aslam Zainuddin.Pada 14 Ogos lepas, Aslam menolak permohonan Ahmad untuk menyemak keputusan Mahkamah Sesyen pada 24 Julai lepas, yang tidak membenarkan beliau dibebaskan daripada dua pertuduhan itu, selepas mendapati tiada kesilapan oleh Mahkamah Sesyen dalam menolak permohonan bekas timbalan menteri kewangan itu untuk membatalkan pertuduhan terhadapnya.Ahmad didakwa melibatkan diri dalam pengubahan wang haram dengan cara tidak melaporkan pendapatan sebenar berjumlah RM2 juta yang diterima daripada bekas perdana menteri itu kepada LHDN dalam Borang Nyata Cukai Pendapatan Bagi Tahun Taksiran 2013 yang bertentangan dengan Seksyen 113(1)(a) Akta Cukai Pendapatan 1967.Beliau dituduh menerima wang itu, yang dipercayai sebagai hasil daripada aktiviti yang menyalahi undang-undang, melalui cek AmIslamic Bank Berhad bertarikh 27 Nov 2013, dan cek berkenaan ditunaikan sendiri oleh Ahmad, pada hari sama.Ahmad didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim, di Kuala Lumpur, pada 30 April 2014.Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan.Bagi pertuduhan kedua, Ahmad didakwa memberi penyataan palsu kepada SPRM semasa percakapannya dirakam pegawai penyiasat SPRM iaitu Ketua Penolong Kanan Penguasa Mohd Zairi Zainal, berhubung isu itu di bilik sidang media, Bangunan Parlimen, Jalan Parlimen, di sini antara 2.45 petang hingga 3.30 petang pada 4 Julai 2019.Pertuduhan itu dibuat mengikut Seksyen 32(8)c) Akta Pencegahan Pengubahan Wang Haram yang membawa hukuman denda tidak melebihi RM3 juta atau penjara maksimum lima tahun atau kedua-duanya, jika sabit kesalahan.


‘Politiking berterusan’ cetus persoalan berhubung kempen kestabilan BN

Khabar angin mengenai perebutan kuasa di Melaka selepas kemenangan besar Barisan Nasional (BN) pada pilihan raya negeri (PRN) telah menimbulkan persoalan mengenai kempen kestabilan dalam parti itu yang didakwa menjadi formula kemenangannya di peti undi.PRN Melaka pada November tahun lalu dicetuskan oleh penarikan sokongan empat ahli Dewan Undangan Negeri (Adun) terhadap Ketua Menteri Sulaiman Md Ali.Semasa PRN Melaka, Barisan Nasional (BN) berkempen menggunakan sentimen kestabilan politik.Ia juga dapat dilihat dalam PRN Johor, yang mana BN menggunakan kestabilan sebagai slogan mereka.BN membaca sentimen rakyat dengan tepat apabila mengandaikan rakyat tidak mahu melihat percaturan politik yang tidak berkesudahan, di mana kerajaan negeri Melaka tumbang selepas empat Adun menarik sokongan terhadap Sulaiman.Namun selepas kemenangan BN, pergolakan politik mula kedengaran di negeri itu apabila krisis dikatakan berlaku antara Sulaiman selaku ketua menteri dan Rauf selaku pengerusi Badan Perhubungan Umno Melaka.Krisis antara Rauf juga dikatakan mengakibatkan Idris Haron mengubah haluan politiknya menyertai PKR.Krisis menteri besar turut berlaku di Johor selepas PRN walaupun singkat.Onn Hafiz Ghazi, Adun Machap menggantikan penyandang, Hasni Mohammad secara mengejut.Ia menimbulkan persoalan sama ada label kestabilan masih relevan untuk dikaitkan dengan gabungan itu.Bercakap kepada MalaysiaNow, penganalisis politik Universiti Teknologi Malaysia, Mazlan Ali berkata, pergelutan dalaman Umno seakan dibawa ke luar dengan berita mengenai perebutan kuasa.“Terbukti walaupun BN menang besar, tapi pentadbiran negeri tetap diganggu-gugat. Ia menunjukkan Umno dan BN sendiri tidak begitu stabil.“Ini meresahkan rakyat sebab rakyat mahukan kerajaan yang stabil,” katanya.Sejak Pilihan Raya Umum ke-14 lepas, Umno terbahagia kepada dua kumpulan, iaitu kumpulan yang bersama dengan presiden Zahid dan kumpulan yang berada dalam kerajaan, selepas parti itu membentuk kerjasama dengan PAS dan Bersatu.Katanya, khabar-khabar angin itu sememangnya memberi pengaruh kepada persepsi rakyat.“Rakyat akan merasa Umno ini hipokrit. Selama ini mereka menjaja kestabilan, tetapi kini mengganggu ketua menteri pula,” kata Mazlan merujuk kepada pergolakan dalaman Umno Melaka.Oh Ei Sun, penganalisis politik dari Singapore Institute of International Affairs berkata, persepsi kestabilan yang diberikan kepada Umno dan BN melangkaui masalah pergolakan dalaman parti Melayu terbesar itu.“Pesona kestabilan Umno lebih halus daripada sekadar perebutan kuasa.“Ia adalah idea bahawa di bawah Umno, keistimewaan Melayu akan dimartabatkan, manakala di bawah Pakatan Harapan (PH), keistimewaan ini mungkin tidak akan dilindungi,” katanya.Dalam konteks ketidakstabilan yang diakibatkan daripada lompat parti, kata beliau masyarakat Melayu tidak berapa kisah dengan pertukaran watak yang memegang kuasa, asalkan imej pelindung keistimewaan orang Melayu masih terpakai.“Bukan Melayu tidak akan menyokong Umno dalam apa kes sekalipun, dalam hal ini pandangan mereka terhadap kestabilan itu tidak penting, kerana mereka tidak akan mengundi Umno.“Bagi orang Melayu, tanggapan tentang kestabilan disokong oleh ketakutan mereka untuk kembali kepada era PH,” katanya.Bagi Mazlan, beliau menjangkakan krisis politik terbuka bakal terjadi sekiranya Rauf mendapat restu dan boleh menjatuhkan Sulaiman.“Tidak mustahil akan ada keluar atau lompat parti. Orang akan salahkan Umno walaupun ia dilakukan segelintir pemimpin mereka,” katanya.Katanya, dalam keadaan rakyat tertekan dengan kenaikan harga barang, Umno wajar mengurangkan berpolitik yang tidak berkesudahan.


Gabenor Bank Negara nafi kenaikan OPR sebabkan peningkatan kebankrapan

Gabenor Bank Negara Malaysia (BNM), Nor Shamsiah Mohd Yunus menafikan bahawa kenaikan kadar dasar semalaman (OPR) menyebabkan peningkatan kebankrapan.
Beliau berkata tiada angka yang menyokong dakwaan sedemikian, sambil menambah, malahan hakikatnya, secara agregat, isi rumah terus memegang aset kewangan melebihi hutang yang membolehkan mereka mengurus kos pinjaman lebih tinggi.
“Saya ingin menegaskan bahawa adalah tidak benar kenaikan OPR menyebabkan peningkatan kebankrapan.
“Namun kami akui bahawa terdapat beberapa segmen dan sektor yang memerlukan bantuan berikutan keadaan mereka, dan bantuan masih tersedia untuk mereka yang memerlukan.
"Dengan semua keadaan ini, adalah amat perlu, wajar dan tepat pada masanya dasar monetari diselaraskan semula bagi memastikan kita terus berada di landasan pertumbuhan yang mampan," katanya selepas mengumumkan Prestasi Ekonomi suku pertama (S1) 2023 di Sasana Kijang di Kuala Lumpur, hari ini.
BNM pada mesyuarat jawatankuasa dasar monetarinya (MPC) pada 3 Mei 2023 menaikkan OPR sebanyak 25 mata asas kepada 3.00 peratus. Sehubungan itu, kadar siling dan lantai koridor OPR dinaikkan masing-masing kepada 3.25% dan 2.75%.
Nor Shamsiah menjelaskan bahawa keputusan untuk menaikkan OPR dibuat kerana ekonomi negara terus mengukuh dengan keluaran dalam negara kasar (KDNK) melepasi paras prapandemik, kadar pengangguran menurun dan isi rumah kekal berdaya tahan.
Beliau berkata susulan prospek pertumbuhan dalam negeri yang kukuh, MPC menilai bahawa ia adalah masa yang sesuai untuk menormalkan lagi tahap penyesuaian monetari.
Dengan keputusan ini, MPC telah menarik balik rangsangan monetari yang bertujuan untuk menangani krisis Covid-19 bagi meningkatkan pemulihan ekonomi.
“Pada tahap OPR pada 3% ketika ini, pendirian dasar monetari sedikit akomodatif dan kekal menyokong ekonomi,” katanya.
Beliau juga menekankan bahawa walaupun inflasi telah menyederhana, pengembangan ekonomi Malaysia yang lebih besar dan permintaan domestik yang kukuh, terus memberi tekanan terhadap harga, yang menyebabkan inflasi kekal tinggi, yang mana juga menjadi trend di banyak negara.
“Dalam sesetengah kes, dasar monetari lambat bertindak balas, menyebabkan kadar faedah dasar perlu dinaikkan dengan lebih cepat dan agresif.
“Kita pastinya tidak mahu berada dalam situasi itu. Kita perlu berhemat.
“Kita juga mahu mengelak situasi mengekalkan kadar faedah terlalu rendah bagi tempoh terlalu lama, terutamanya ketika pertumbuhan ekonomi mengukuh kerana ini boleh menyebabkan inflasi yang lebih tinggi pada masa hadapan dan juga (terdapat) risiko ketidakseimbangan kewangan,” kata Nor Shamsiah
Menurutnya, matlamat utama dasar monetari adalah untuk mencapai pertumbuhan ekonomi yang mampan dalam tempoh jangka panjang.
Beliau juga membetulkan tanggapan salah bahawa bank pusat mahukan pertumbuhan ekonomi menjadi lebih perlahan.
Menegaskan bahawa tanggapan ini tidak benar, beliau berkata keputusan (menaikkan kadar faedah) akan membantu memastikan negara terus berkembang secara mampan.
Sementara itu, Nor Shamsiah berkata, pasaran kewangan domestik kekal dalam keadaan teratur walaupun terdapat kebimbangan pengeluaran ekonomi global akan menyederhana.
Khususnya, tekanan sektor perbankan di ekonomi maju utama telah menyebabkan penurunan hasil bon global menghala ke penghujung akhir suku pertama (S1) di tengah-tengah jangkaan pelonggaran dasar monetari di Amerika Syarikat.
Beliau berkata, walaupun terdapat ketidaktentuan luaran, prospek pelabur bagi pasaran sedang pesat membangun, termasuk Malaysia, secara amnya masih kekal kukuh.
Hasil bon kerajaan domestik Malaysia merosot pada suku tersebut sejajar dengan prestasi hasil bon global. Berikutan ketidaktentuan yang berpanjangan, kebanyakan pasaran ekuiti serantau termasuk FBM KLCI juga merosot dalam tempoh yang sama.


UPSR, PT3 tidak akan dikembalikan, KPM fokus bangunkan murid secara holistik

Kementerian Pendidikan (KPM) hari ini mengulangi keputusan untuk tidak mengembalikan Ujian Pencapaian Sekolah Rendah (UPSR) dan Pentaksiran Tingkatan Tiga (PT3) dalam masa terdekat.
Timbalan Menteri Pendidikan Lim Hui Ying berkata keputusan itu adalah kerana KPM buat masa kini, memberi fokus kepada pembangunan holistik murid melalui pelaksanaan Pentaksiran Berasaskan Sekolah (PBS) dan Pentaksiran Bilik Darjah (PBD).
“PBS dan PBD memberi ruang dan peluang untuk membangunkan potensi murid secara menyeluruh dan berterusan. Oleh itu, kita tidak akan mengembalikan UPSR dan PT3,” katanya pada sesi soal jawab di Dewan Rakyat, hari ini.
Beliau menjawab soalan tambahan Cha Kee Chin (PH-Rasah) yang ingin tahu jika KPM bercadang untuk mengembalikan UPSR dan PT3.
Menjawab soalan asal oleh Roslan Hashim (PN-Kulim Bandar Baharu) mengenai langkah untuk mengukuhkan pelaksanaan PBS dan PBD, Lim berkata dapatan daripada libat urus berkenaan hala tuju PBS dan PBD akan dibincangkan dalam sebuah konvensyen yang diadakan hari ini hingga esok.
Lim berkata pihaknya juga telah mengemas kini Buku Panduan Pelaksanaan PBD edisi kedua 2019 dengan melampirkan senarai semak bagi pelaksanaan proses penjaminan kualiti iaitu pementoran, pemantauan, pengesanan dan penyelarasan.
“KPM juga menambah baik komponen pentaksiran psikometrik bertujuan mempersiapkan murid dengan pengetahuan, kemahiran dan nilai sebagai asas yang kukuh bagi mereka mengikuti pembelajaran pada peringkat seterusnya,” katanya.
UPSR dan PT3 dimansuhkan sepenuhnya mulai 2022 sebelum digantikan dengan PBS dan PBD secara menyeluruh.


Industri penerbangan tawar pusat jagaan kanak-kanak, iPhone percuma

Industri penerbangan Amerika Utara memikat pekerja dengan menawarkan pusat jagaan kanak-kanak, pengangkutan lebih murah dan iPhone percuma untuk bersaing dalam pasaran yang ketat di mana gaji untuk peringkat permulaan, pekerjaan berkemahiran rendah sering lewat di syarikat e-dagang seperti Amazon.
Kekurangan pekerja seperti pengendali bagasi dan ejen perkhidmatan pelanggan menyebabkan penumpang terpaksa beratur panjang dan kelewatan menguruskan bagasi semasa kemuncak musim panas tahun lalu, menjejaskan pemulihan industri daripada wabak Covid-19 dan mendorong permintaan untuk inisiatif baharu bagi menarik pekerja.
"Jika anda mahu orang ramai bekerja syif, pada tengah malam, di tengah hari, anda perlu dapat menampung kehidupan keluarga mereka juga," Thomas Romig, naib presiden di kumpulan perdagangan lapangan terbang Airports Council International, atau ACI World, berkata mengenai perkhidmatan seperti penjagaan anak.
"Lapangan terbang mengambil lebih banyak langkah untuk mencuba dan merekrut, mengekalkan dan melatih (atau) pekerja meningkatkan kemahiran."
ACI, yang mempunyai lapangan terbang di seluruh dunia, kini menyediakan penjaga untuk mereka dengan mencipta peluang pekerjaan di pusat jagaan yang beroperasi 24 jam di luar bandar yang lebih mesra kepada pekerja.
Sebahagian daripada isu untuk industri penerbangan ialah gaji rendah yang sudah lama membelenggu kakitangan di lapangan terbang, ditambah dengan masalah yang diburukkan lagi oleh wabak dan kini, kadar pengangguran terendah. Di Amerika Syarikat, kadar pengangguran berada pada paras terendah dalam tempoh lebih 53 tahun.
Pekerjaan pengangkutan udara AS pulih sepanjang tahun lalu sehingga melebihi paras pra-pandemik. Namun, sektor itu masih perlu menambah pekerja kerana penerbangan di negara itu juga melonjak – ramalan menunjukkan ia akan meningkat semula tahun ini daripada paras pra-pandemik pada 2022.
'Tawar khidmat jagaan kanak-kanak '
Tawaran kemudahan pekerjaan adalah perlu kerana gaji purata untuk pekerja lapangan terbang di AS hanya sekitar AS$18 (kira-kira RM80) sejam secara drastik ketinggalan berbanding majikan e-dagang seperti Amazon, yang membayar hampir AS$33 sejam secara purata, menurut ZipRecruiter.
Program penjagaan kanak-kanak menjadi satu daripada kemudahan yang ditawarkan. Selain dari lapangan terbang di California, ia biasanya tidak ditawarkan di lapangan terbang Amerika Utara. Tetapi itu berubah.
Jabatan penerbangan bandar Phoenix, yang mengendalikan Lapangan Terbang Antarabangsa Phoenix Sky Harbor, melancarkan program penjagaan kanak-kanak untuk pekerja lapangan terbang dan merancang untuk membina kemudahan penjagaan kanak-kanak di kawasan lapangan terbang itu.
Jabatan itu, yang mempunyai kira-kira 900 pekerja sepenuh masa, kini mempunyai 133 daripada 171 kekosongan jawatan yang masih belum diisi.
Sejak dilancarkan, 37 pekerja lapangan terbang menyertai program itu, yang meliputi sebahagian kos penjagaan anak. Bandar Phoenix juga membelanjakan AS$1 juta untuk membangunkan kemudahan penjagaan kanak-kanak yang berasingan di sebelah lapangan terbang.
Usaha itu bertujuan untuk membolehkan orang ramai kembali bekerja selepas wabak dan membantu operasi lapangan terbang berjalan lancar, kata Matthew Heil, pentadbir jabatan projek khas bandar raya itu.


Kes harian lepasi 2,500 jangkitan, 8 lagi terkorban

2,561 kes baru Covid-19 direkodkan semalam menjadikan jumlah keseluruhan sebanyak 4,875,131 kes.
Sebanyak 1,248 pesakit turut dilaporkan sembuh, menjadikan jumlah keseluruhan kes sembuh sebanyak 4,813,058.
Ketika ini, 25,636 kes aktif direkodkan di mana 24,483 atau 95.5% daripadanya menjalani kuarantin kendiri.
Tiada pesakit di pusat kuarantin sementara dan 1,102 (4.3%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 51 kes dan 23 daripadanya memerlukan bantuan alat pernafasan.
Lapan kematian dilaporkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,437 orang.


Kurang separuh populasi Melayu terima dos penggalak, kata Khairy

Menteri Kesihatan Khairy Jamaluddin hari ini mendedahkan kurang daripada separuh populasi Melayu menerima dos penggalak ketika kerajaan sedang meningkatkan vaksinasi kanak-kanak berusia 11 tahun ke atas bulan ini.Dalam sebuah ciapan Twitter, Khairy berkongsi sebuah carta yang mendedahkan liputan dos penggalak mengikut kaum setakat 10 Februari yang menunjukkan hanya 47.9% orang Melayu menerima dos penggalak sekali gus merkodkan peratusan paling rendah antara tiga kaum utama di Malaysia.Sementara itu, masyarakat Cina merekodkan 81.3% diikuti India (56.4%).Carta itu juga menunjukkan Sarawak mempunyai jumlah tertinggi penerima dos penggalak dalam kalangan Melayu sebanyak 80%, manakala Cina (85.2%) dan India (79.1%).Bagaimanapun, di negeri-negeri lain termasuk Lembah Klang yang meliputi Selangor, Kuala Lumpur dan Putrajaya, peratusan orang Melayu yang menerima dos penggalak adalah di bawah 65%.“80% masyarakat Cina boosted. Namun perlu komunikasi yang lebih mantap di Facebook sebab Melayu kurang dari 50%. Sarawak terbaik.“Pemberian dos penggalak harian mula meningkat semula. Dos penggalak memberi perlindungan yang baik terutama dalam gelombang Omicron,” kata Khairy dalam ciapan di Twitter hari ini.Setakat semalam, 55.2% atau 12,926,703 individu dewasa menerima dos penggalak.Sementara itu, 98% dewasa lengkap divaksinasi dan 99.2% lagi menerima sekurang-kurangnya satu dos vaksin.


Umno tak halang ahli bertanding 2 jawatan tertinggi, kata ketua penerangan

Umno tidak akan menghalang ahli parti untuk bertanding jawatan presiden dan timbalan presiden meskipun terdapat usul supaya dua jawatan tertinggi itu tidak dipertandingkan, kata Ketua Penerangan Umno, Isham Jalil.
Beliau berkata, walaupun usul itu disuarakan 140 ketua umno bahagian, melebihi dua pertiga daripada jumlah keseluruhan 191 Umno Bahagian, ahli tetap mempunyai hak untuk bertanding jawatan tersebut seperti yang termaktub dalam perlembagaan parti.
"Saya dengan Ahmad Maslan (setiausaha agung Umno) sudah buat kenyataan banyak kali bahawa kita tiada apa-apa cadangan untuk meminda perlembagaan supaya jawatan tidak dipertandingkan.
"Justeru, sesiapa nak bertanding, bertandinglah," katanya dalam sidang media sebelum melawat Laman Media di Perhimpunan Agung Umno 2022 di Kuala Lumpur.
Semalam, 140 ketua Umno Bahagian menyuarakan pandangan mereka supaya jawatan presiden dan timbalan presiden tidak dipertandingkan bagi mengelakkan perpecahan dalam parti.
Pengerusi Solidariti Ketua-Ketua Bahagian Umno, Mohd Shafie Abdullah berkata, ini supaya parti itu bersedia menghadapi pilihan raya negeri yang dijangka berlangsung tahun ini di enam negeri.
Bagaimanapun, bekas ahli Parlimen Rembau Khairy Jamaluddin mengecam gesaan tersebut dan menyifatkannya sebagai satu "kegilaan" dalam parti itu.
“Saya rasa presiden adalah seorang ‘fighter’ yang gentar menghadapi pencabar. Buka ruang pertandingan," katanya.
"Jangan matikan demokrasi dalam Umno."
Pada masa sama, Isham turut berpandangan bahawa usul yang disuarakan Shafie mungkin untuk mengelakkan huru-hara dalam parti memandangkan Umno baru saja menyertai kerajaan perpaduan yang mana ia dilihat masih rapuh.
"Cadangan saya ialah mereka yang ingin bertanding umumkan awal.
"Jangan sorok-sorok atau cakap belakang saja. Ini tidak elok," tambah beliau.


Lantikan semula anak, menantu Zahid dalam 2 syarikat senarai awam cetus kebimbangan

Pelantikan semula Nurulhidayah Ahmad Zahid sebagai pengerusi MQ Technology Bhd (MQ Tech), dan suaminya Saiful Nizam Mohd Yusoff sebagai presiden Jiankun International Bhd berkuat-kuasa 5 Disember lalu mengundang reaksi negatif masyarakat yang meminta kerajaan atau Perdana Menteri Anwar Ibrahim supaya meneliti perkara tersebut.
Orang ramai meluahkan kebimbangan apabila lantikan kedua-dua individu terbabit akan mencetuskan konflik kepentingan memandangkan mereka ialah anak dan menantu kepada Timbalan Perdana Menteri Ahmad Zahid Hamidi.
Lantikan mereka diumumkan kedua-dua syarikat senarai awan itu apabila Zahid memulakan tugas sebagai timbalan perdana menteri di Putrajaya Isnin lalu.
"Yang peliknya, lantikan dilakukan selepas proses angkat sumpah Zahid Hamidi sebagai TPM," kata pengguna @najibfazail yang turut memuat naik tangkap layar pengumuman dalam Bursa Malaysia oleh kedua-dua syarikat terbabit di akaun Twitter beliau.
Pengguna Facebook Muhammad Uzair turut menyindir lantikan ini apabila ia dilaporkan di media tempatan dengan berkata: “Dia anak TPM. Jangan pertikaikan. Kalau ayah kita TPM kita juga boleh dapat."
Nurulhidayah sebelum ini memegang jawatan naib pengerusi MQ Tech pada 2 Jun lalu manakala Lim Char Boo dilantik sebagai pengerusi pada 29 November 2019 susulan lantikan semula daripada jawaptan pengarah bebas.
Lantikan semula Saiful pula adalah selepas beliau dilantik sebagai timbalan pengerusi eksekutif dua bulan lalu.
Beliau kini memiliki pegangan 21 juta saham atau 8.58% kepentingan dalam Jiankun selepas  muncul sebagai pemegang saham utama pada Ogos lalu.
Pada Isnin, saham Jiankun mencecah paras tinggi setahun apabila melonjak 13% kepada 29.5 sen manakala saham MQ Tech pula meningkat 27.27% atau 1.5 sen kepada 7 sen.
Bagaimanapun, prestasi saham kedua-dua syarikat itu menyusut sedikit hari ini apabila Jiankun ditutup menyusut 7.14% atau 2 sen kepada 26 sen manakala saham MQ Tech menurun 7.14% atau 0.5 sen kepada 6.5 sen.
Ekoran daripada lantikan ini, orang ramai terutama pengguna media sosial turut menggesa Anwar supaya memastikan syarikat itu tidak menerima layanan "istimewa" daripada kerajaan.
"Datuk Seri @anwaribrahim, sila ambil tindakan segera berhubung perkara ini," kata pengguna Twitter @AhmadFakhrul menerusi komen yang dimuat naik terhadap satu posting memaparkan lantikan Nurulhidayah dalam pengumuman Bursa Malaysia oleh MQ Tech.
"@anwaribrahim, baik tunaikan janji dalam menghapuskan amalan rasuah dan salah laku. Jangan sampai masyarakat umum nampak syarikat-syarikat ini menerima kontrak daripada kerajaan," kata pengguna @lfc_eddie.
"Salam @rafiziramli @anwaribrahim tegoq sikit TPM tu... Jangan dok kalut buat perangai Umno sangat," kata pengguna @MaisarraAnuar pada posting yang sama.
Selain itu, seorang lagi pengguna Twitter @zach1ZA turut meluahkan kekecewaan apabila lantikan tersebut memberi gambaran pembaharuan yang ingin dilakukan tidak dapat dilaksanakan secara menyeluruh.
Bercakap dengan MalaysiaNow, pakar ekonomi daripada Putra Business School Razman Abdul Latiff menjelaskan pelantikan Nurulhidayah sebagai Pengerusi MQ Tech manakala Saiful sebagai presiden Jiankun tidak menjadi isu jika kedua-dua syarikat tersebut tidak mempunyai pegangan saham oleh institusi kerajaan seperti Kumpulan Wang Persaraan Diperbadankan (KWAP) atau Khazanah.
Katanya, pelantikan tersebut juga akan menyukarkan kedua-dua syarikat sekiranya ingin mendapatkan tender yang dipengerusikan oleh Zahid kerana perlu isytihar supaya tiada konflik kepentingan.
Bagaimanapun katanya, lantikan ini jadi perbualan hangat dalam kalangan masyarakat kerana masih ada potensi untuk berlaku konflik kepentingan.
"Contohnya syarikat (MQ Tech atau Jiankun) cuba mendapatkan tender daripada kementerian yang tidak melibatkan Zahid, ini dibenarkan, tetapi kita tidak akan tahu apa yang terjadi di belakang tabir.
"Ini yang membuatkan ramai marah, sebab kemungkinan untuk berlaku konflik kepentingan sememangnya ada," katanya kepada MalaysiaNow.


Thailand umum garis panduan guna ganja kepada pelancong

Thailand mengeluarkan garis panduan untuk pelawat mengenai perkara yang boleh dan tidak boleh dilakukan membabitkan penggunaan dan pemilikan ganja di negara itu.
Infografik berbahasa Inggeris “10 Perkara Yang Perlu Diketahui Pelancong Tentang Ganja di Thailand” yang disiarkan di laman sesawang Kementerian Kesihatan Awam itu antara lain menyatakan bahawa “menghisap ganja di kawasan awam termasuk sekolah dan pusat beli-belah adalah haram”.
Menurut Pemberitahuan Jabatan Kesihatan, menghisap ganja di khalayak ramai untuk rekreasi boleh dihukum penjara sehingga tiga bulan atau denda sehingga 25,000 baht (kira-kira RM3230) atau kedua-duanya.
Garis panduan itu turut menyatakan bahawa penanaman ganja adalah sah tetapi ia perlu didaftarkan dalam aplikasi "Plook Ganja" Pentadbiran Makanan dan Dadah atau menerusi laman sesawang kerajaan.
Benih atau bahagian tumbuhan ganja dari dan ke Thailand untuk tujuan peribadi juga tidak dibenarkan.
“Hanya tumbuhan ganja domestik yang ditanam di Thailand dikeluarkan daripada senarai dadah narkotik. Bagaimanapun, tumbuhan ganja yang diimport masih dalam senarai narkotik.
"Mengimport benih ganja juga memerlukan kebenaran daripada Kementerian Pertanian dan Koperasi," menurut garis panduan itu.
Hanya produk kesihatan ganja yang diluluskan oleh Pentadbiran Makanan dan Dadah (FDA) Thailand sah untuk dijual. Produk ganja  perubatan boleh didapati di hospital/klinik dan farmasi awam dan swasta.
Selain itu, pelancong yang melawat Thailand perlu mematuhi peraturan itu atas sebab keselamatan dan selepas pulang ke tanah air pelancong perlu mematuhi undang-undang dan peraturan mengenai penggunaan serta pemilikan ganja dan produk ganja di negara asal masing-masing.
Pada 9 Jun 2022, Thailand menjadi negara pertama di Asia yang mengeluarkan ganja daripada senarai narkotik susulan langkah FDA mengeluarkan marijuana dan ‘hemp’ daripada senarai narkotik Kategori 5.
Sementara itu, timbalan setiausaha tetap Kementerian Kesihatan Awam Dr Narong Apikulwanich berkata panduan itu akan diterjemah dalam bahasa Mandarin, Korea, Jepun dan Rusia.
"Kementerian itu membenarkan penggunaan ganja dan hem (hemp) untuk tujuan perubatan dan penyelidikan, namun masih melarang penggunaannya untuk rekreasi," kata Narong.
10 perkara itu ialah:
1. Membawa benih atau bahagian pokok ganja dari dan ke Thailand untuk tujuan peribadi tidak dibenarkan2. Penanaman ganja adalah sah dengan syarat penanam mendaftar pada aplikasi 'Plook Ganja' Pentadbiran Makanan dan Dadah atau melalui  tapak web kerajaan3. Menggunakan tunas bunga ganja untuk penyelidikan, eksport, penjualan atau pemprosesan untuk tujuan komersial memerlukan permit rasmi4. Individu di bawah umur 20 tahun, wanita hamil dan wanita menyusukan bayi tidak dibenarkan mengambil ganja kecuali di bawah pengawasan profesional kesihatan 5. Memiliki ekstrak yang mengandungi lebih daripada 0.2 peratus THC dan THC sintetik perlu mendapat kelulusan 6. Hidangan mengandungi ganja hanya terdapat di restoran yang dibenarkan 7. Produk kesihatan ganja yang diluluskan boleh diakses melalui saluran tertentu8. Menghisap ganja di tempat awam termasuk sekolah dan pusat beli-belah adalah haram 9. Elakkan memandu selepas mengambil makanan atau produk kesihatan mengandungi ganja10. Mereka yang mengalami reaksi teruk akibat mengambil ganja hendaklah segera berjumpa doktor untuk mendapatkan rawatan.


Abdul Hamid rasmi serah tugas KPN kepada Acryl Sani

Abdul Hamid Bador hari ini menyerahkan tugas dan tongkat kuasa Ketua Polis Negara kepada Acryl Sani Abdullah Sani di Mes Pegawai Kanan Bukit Aman.Majlis serah terima tugas jawatan nombor satu Polis Diraja Malaysia (PDRM) itu, disaksikan Timbalan Menteri Dalam Negeri Ismail Mohamed Said.Acryl Sani akan memulakan tugas sebagai ketua polis negara berkuatkuasa esok.Pelantikan Acryl Sani mendapat perkenan Yang di-Pertuan Agong Sultan Abdullah dengan nasihat Perdana Menteri Muhyiddin Yassin, atas perakuan Suruhanjaya Pasukan Polis.Tongkat kuasa jawatan berkenaan diserahkan kepada Acryl Sani sambil disaksikan Ketua Setiausaha Kementerian Dalam Negeri Wan Ahmad Dahlan Abdul


Kadar kebolehjangkitan di Johor tertinggi, kata KP Kesihatan

Johor mencatatkan kadar kebolehjangkitan (Rt) harian tertinggi di negara ini iaitu pada 1.18 setakat semalam, kata Ketua Pengarah Kesihatan Dr Noor Hisham Abdullah.Berdasarkan infografik yang dikongsikan menerusi akaun Twitter beliau, Kuala Lumpur merekodkan Rt kedua tertinggi pada 1.12, diikuti Labuan (1.11), Terengganu dan Selangor masing-masing mencatatkan 1.10 manakala Sarawak (1.03) dan Pahang (1.01).Negeri-negeri lain mencatatkan bacaan di bawah satu iaitu Perak 0.99, Melaka (0.96), Kedah dan Pulau Pinang (0.93), Putrajaya (0.90), Negeri Sembilan dan Sabah (0.89), Perlis (0.82) dan Kelantan (0.84).Rt untuk seluruh negara pula ialah 1.09, katanya.


Pemandu teksi berjalan lebih 300km ke Istana Negara serah memorandum KWSP

Pemandu teksi, Noorazlan Ismail yang berjaya menamatkan perjalanan lebih 300 kilometer dari Skudai, Johor ke Istana Negara hari ini dalam usaha menggesa kerajaan membenarkan pengeluaran wang Kumpulan Wang Simpanan Pekerja (KWSP) secara bersasar.
Lelaki berusia 48 tahun itu tiba di pintu Istana Negara dan dibenarkan masuk pada pukul 11.15 pagi bagi menyerahkan memorandum kepada Yang di-Pertuan Agong Sultan Abdullah Sultan Ahmad Shah.
Dia ditemani oleh Ahli Parlimen Tasek Gelugor, Wan Saiful Wan Jan dari Perikatan Nasional (PN).
Katanya, dia menerima galakan daripada orang ramai yang menyokong usaha itu sepanjang perjalanan selama enam hari itu.
"Alhamdulillah, kaki saya sekadar melecet. Ramai yang mahu bantu beri duit dan tumpangkan saya.
“Tapi bukan itu motif. Kalau nak cepat sampai lebih baik naik bas.
"Saya mahu pemimpin nampak," katanya pada sidang media di Kuala Lumpur hari ini.
Menurut Noorazlan, dia tidak menyangka dapat memasuki Istana Negara untuk menyerahkan memorandum.
Lelaki itu turut menerima cenderahati daripada Sultan Abdullah, meskipun tidak dapat bertemu baginda.
"Baginda tahu saya ada di sini," katanya.
Katanya, wang KWSP tersebut mahu digunakannya untuk membayar hutang.
Sebelum ini, Noorazlan mengadakan panggilan video bersama Ketua Pembangkang Hamzah Zainuddin untuk memaklumkan mengenai tujuannya berjalan kaki.
Nooazlan dijangka dibawa ke Parlimen untuk bertemu wakil-wakil rakyat petang ini.
Dalam perkembangan lain Dewan Rakyat hari ini menolak usul Ahli Parlimen Machang, Wan Ahmad Fayshal Wan Ahmad Kamal berhubung pengeluaran bersasar KWSP.
Seruan membenarkan pengeluaran KWSP turut disuarakan oleh bekas perdana menteri, Ismail Sabri Yaakob dalam Parlimen.
Perdana Menteri Anwar Ibrahim sebelum ini mengumumkan pencarum KWSP boleh mencagarkan wang mereka kepada pihak bank untuk pinjaman yang mahu dibuat.
Dalam pada itu, Wan Saiful berkata konsep mencagarkan wang KWSP kepada bank tidak menyelesaikan masalah pencarum yang rata-rata mahu membayar komitmen dengan pengeluaran bersasar.


Kerajaan pertimbang Seksyen 18C Akta Pertubuhan dalam merangka RUU anti lompat parti, kata menteri

Menteri Undang-undang Wan Junaidi Tuanku Jaafar hari ini memberikan jaminan kerajaan akan mengambil kira semua peruntukan yang relevan dan berkaitan termasuk Seksyen 18C Akta Pertubuhan 1966 dalam merangka rang undang-undang (RUU) anti lompat parti bagi menghalang ahli Parlimen menukar parti.Bercakap kepada MalaysiaNow, beliau mengulangi jaminan pindaan Perkara 10 Perlembagaan Persekutuan akan tertakluk dengan akta itu khusus bagi menangani ahli Parlimen yang bertukar parti, cadangan untuk memansuhkan Perkara 48(6) Perlembagaan, dan penggubalan undang-undang berkaitan larangan ahli Parlimen bertukar kem.“Jawatankuasa pilihan khas Parlimen akan meneliti apa yang perlu dilakukan,” katanya ketika ditanya sama ada draf RUU itu akan mempertimbangkan Seksyen 18C Akta Pertubuhan.Awal hari ini, Pengerusi Perikatan Nasional Muhyiddin Yassin berkata ahli Parlimen yang dipecat daripada parti tidak seharusnya dimasukkan ke dalam ruang takrifan lompat parti.“Tidak ada ruang untuk ahli Parlimen ini mencabar keputusan partinya di mahkamah kerana adanya ouster clause dalam Seksyen 18C Akta Pertubuhan 1966.“Rayuan hanya boleh dibuat kepada Majlis Tertinggi parti yang hanya dikawal pemimpin parti. Adakah ini adil?”Isu tersebut timbul susulan laporan MalaysiaNow pada 9 April bahawa RUU anti lompat parti boleh memberi kelebihan kepada kluster mahkamah Umno kerana undang-undang berasingan memberikan parti politik hak mutlak apabila melibatkan penyingkiran ahli.Selain boleh menyebabkan wakil rakyat kehilangan kerusi jika mereka melompat parti selepas dipilih, RUU itu juga boleh menyebabkan mereka yang dipecat daripada parti hilang kerusi yang diwakili, walaupun pemecatan itu dibuat secara tidak sah, tidak adil atau dilakukan dengan penuh kontroversi.Kluster mahkamah adalah gelaran terhadap sekumpulan bekas pemimpin kerajaan dan ahli Parlimen yang menghadapi pertuduhan jenayah diketuai Presiden Umno Ahmad Zahid Hamidi dan bekas perdana menteri Najib Razak.Akhir tahun lalu, Najib gagal dalam rayuannya di mahkamah untuk membatalkan sabitan rasuah melibatkan dana RM42 juta yang dimasukkan ke dalam akaun peribadinya.Beliau kini dalam proses rayuan terakhir di Mahkamah Persekutuan bagi mengelak hukuman penjara 12 tahun.Ketika Perhimpunan Agung Umno bulan lalu, Najib dan Zahid mengetuai kempen supaya pilihan raya umum (PRU) diadakan lebih awal.Mereka berharap kemenangan dalam Pilihan Raya Negeri (PRN) Melaka dan Johor baru-baru ini dapat diulangi pada Pilihan Raya Umum ke-15 (PRU15) bagi mengembalikan penguasaan kerajaan Barisan Nasional (BN) yang tumbang pada 2018.


Pembayaran Bantuan Khas Covid-19 bermula 6 September depan, kata PM

Perdana Menteri Ismail Sabri Yaakob hari ini mengumumkan proses pengkreditan Bantuan Khas Covid-19 (BKC) bagi Fasa Satu akan bermula 6 September, mengatakan sejumlah RM 3.1 bilion disalurkan kepada institusi perbankan berkaitan hari ini.Dalam sebuah kenyataan, Ismail berkata beliau mengambil maklum isu kelewatan bayaran Bantuan Khas Covid-19 yang sepatutnya dilaksanakan pada bulan Ogos.“Oleh itu, saya telah mengarahkan kementerian kewangan menyegerakan pembayaran BKC.“Proses pengkreditan Fasa 1 akan bermula pada 6 September 2021 dan dijangka selesai pada 10 September 2021.Menurut Ismail, BKC akan memanfaatkan seramai 10 juta penerima yang terdiri daripada kategori miskin tegar, B40 dan M40 serta golongan bujang berkelayakan.Kriteria kelayakan penerima miskin tegar dan B40 berdasarkan kriteria kelayakan Bantuan Prihatin Rakyat (BPR) dengan jumlah pendapatan isi rumah RM5,000 ke bawah dan dan pendapatan bagi individu bujang sebanyak RM2,500 ke bawah.Sementara itu, kriteria kelayakan bagi golongan M40 pula adalah penerima perlu melaporkan cukai pendapatan dengan jumlah pendapatan isi rumah antara RM5,001 hingga RM9,000 atau bagi individu bujang antara RM2,501 hingga RM5,000.Bantuan yang akan dikredit kepada golongan tersebut merupakan sebahagian daripada inisiatif Pakej Perlindungan Rakyat dan Pemulihan Ekonomi (Pemulih) yang diumumkan oleh perdana menteri terdahulu, Muhyiddin Yassin pada Jun lalu.BKC akan dilaksanakan secara berperingkat dalam beberapa fasa mengikut kategori atau amaun kelayakan penerima.Berikut adalah jadual fasa pembayaran mengikut kategori penerima BKC:


Majlis kahwin, cukur jambul cetus kluster baru di Sabah

Majlis perkahwinan dan cukur jambul didapati telah mencetuskan satu kluster baru Covid-19 melibatkan jangkitan dalam komuniti di Sabah, kata Menteri Kerajaan Tempatan dan Perumahan Negeri Masidi Manjun.Jurucakap Kerajaan Negeri Sabah berkaitan perkembangan harian Covid-19 berkata kluster baru berlaku di Kampung Karanaan itu dikesan selepas seorang lelaki tempatan yang merupakan kakitangan awam berumur 29 tahun didapati positif wabak berkenaan.“Penularan virus dipercayai berpunca daripada perkumpulan orang ramai dalam majlis perkahwinan dan upacara potong jambul yang turut dihadiri saudara mara dari luar daerah. Seramai 52 penduduk kampung telah dijangkiti setakat ini,” katanya dalam satu kenyataan.Masidi berkata kluster baharu di Ranau itu adalah satu peringatan penting kepada orang ramai untuk terus mematuhi prosedur operasi standard (SOP) ditetapkan sepanjang masa.Ini lebih-lebih lagi Sabah akan beralih ke Fasa Empat Pelan Pemulihan Negara mulai esok dengan pelbagai sekatan ke atas majlis-majlis sosial dan aktiviti-aktiviti ekonomi akan dilonggarkan, katanya.“Kesannya ialah risiko jangkitan di tempat-tempat awam dan acara-acara sosial akan semakin tinggi. Rakyat digesa agar tidak lalai mematuhi semua SOP. Kelonggaran ini meletakkan tanggungjawab ‘frontliners’ (barisan hadapan) ke atas bahu rakyat sendiri untuk mengekang penularan Covid-19,” katanya.Secara keseluruhannya, Masidi berkata, sebanyak 405 kes baru Covid-19 direkodkan semalam menjadikan jumlah kumulatif 221,749 kes, dengan dua kes kematian dilaporkan masing-masing satu di Beaufort dan Kota Marudu.Seramai 537 pesakit Covid-19 sembuh dan dibenarkan keluar hospital dan pusat kuarantin dan rawatan berisiko rendah menjadikan jumlah kumulatif 210,551 pesakit sembuh, manakala 1,789 pesakit masih menerima rawatan, katanya.


Kes harian sekali lagi lepasi 4,700 jangkitan

4,774 kes baru Covid-19 direkodkan hari ini menjadikan jumlah keseluruhan sebanyak 2,870,758 kes.3,232 pesakit juga direkodkan sembuh, menjadikan jumlah keseluruhan pesakit sembuh sebanyak 2,784,003.Dalam pada itu, kes yang memerlukan rawatan di unit rawatan rapi (ICU) adalah sebanyak 114 kes di mana 106 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 62 kes di mana 50 adalah kes Covid-19.Dari 4,774 kes harian yang dilaporkan pada hari ini, 36 kes (0.8%) adalah daripada Kategori Tiga, Empat, dan Lima, dan 4,738 kes (99.2%) lagi adalah terdiri daripada Kategori Satu dan Dua.


Miskin tegar berkurang sejak Disember, dakwa timbalan menteri

Persidangan Dewan Rakyat hari ini dimaklumkan bilangan ketua isi rumah (KIR) miskin tegar berdaftar telah berkurang daripada 124,744 kepada 118,217 bagi tempoh 15 Disember 2022 hingga 15 Mei lepas.
Timbalan Menteri Ekonomi Hanifah Hajar Taib berkata menurut data dinamik eKasih seliaan Unit Penyelarasan Pelaksanaan, Jabatan Perdana Menteri (JPM), ketua isi rumah miskin berdaftar pula berkurang daripada 304,911 kepada 299,080 dalam tempoh yang sama.
“Survei Pendapatan, Perbelanjaan Isi Rumah dan Kemudahan Asas (HIES/BA) terkini yang diterbitkan adalah untuk 2019 ... insiden kemiskinan mutlak ialah 5.6 peratus dan insiden kemiskinan tegar ialah 0.4%.
“DOSM (Jabatan Perangkaan Malaysia) sedang memuktamadkan dapatan HIES dan BA 2022 yang dijangka diterbitkan pada suku ketiga 2023,” katanya pada sesi soal jawab persidangan Dewan Rakyat hari ini.
Beliau menjawab soalan Mohd Syahir Che Sulaiman (PN-Bachok) mengenai kemajuan yang telah dicapai oleh kerajaan untuk mengurangkan kadar kemiskinan dan menghapuskan kemiskinan tegar sejak enam bulan lepas.
Hanifah Hajar berkata situasi pasaran buruh negara juga bertambah baik sejak negara memasuki fasa peralihan ke endemik dengan kadar pengangguran bagi Mac 2023 telah menurun kepada 3.5 peratus berbanding 5.3 peratus pada Mei 2020.
Katanya, pertumbuhan ekonomi yang kukuh pada 2022 telah membantu menyokong pemulihan dalam pasaran buruh.
Beliau berkata kerajaan sedang melaksanakan pelbagai intervensi untuk menstrukturkan ekonomi negara dengan keperluan ekonomi rakyat berhubung menangani kemiskinan dan sebahagian daripada langkah membantu golongan miskin telah diumumkan Perdana Menteri Anwar Ibrahim ketika Bajet 2023.
Antara langkah yang diumumkan ialah Sumbangan Tunai Rahmah kepada hampir sembilan juta penerima dengan peruntukan hampir RM8 bilion; bantuan pelbagai subsidi kepada pesawah dan pekebun kecil dan Pakej Perpaduan Prabayar Internet Mudah Alih dan Pakej Perpaduan Jalur Lebar.
Hanifah Hajar memberitahu sejumlah 82,892 peserta telah berdaftar untuk Inisiatif Pendapatan Rakyat (IPR) yang menumpukan kepada pengupayaan golongan B40 bagi meningkatkan potensi pendapatan secara mampan hingga 22 Mei lepas dan RM750 juta telah disediakan untuk 2023 bagi tujuan itu.


PAS setuju guna logo baru PN hadapi PRU15

Presiden PAS Abdul Hadi Awang berkata parti itu  bersetuju untuk menggunakan logo baru Perikatan Nasional (PN) bagi menghadapi Pilihan Raya Umum ke-15 (PRU15) akan datang.
Menurutnya, perkara tersebut akan dibincangkan dalam mesyuarat bersama kepimpinan parti Bersatu dalam masa terdekat.
Sebelum ini, PN dilaporkan akan memperkenalkan logo baru sebagai persediaan menuju PRU15.
Pengerusinya, Muhyiddin Yassin berkata ia adalah sebagai penambahbaikan terhadap logo sedia ada.
Dalam pada itu, ketika diminta mengulas sama ada keputusan menggunakan logo PN akan menghentikan usaha bersama Umno di bawah perjanjian Muafakat Nasional (MN), Hadi menegaskan kerjasama dengan Umno masih diteruskan.
Menurutnya, MN adalah sebuah gagasan idea tentang perpaduan ummah dan isu berbangkit tentang penggunaan logo akan dibincangkan kemudian.
"Kita bersama semua sekali, Muafakat Nasional, Perikatan Nasional," katanya kepada pemberita selepas menyampaikan kuliah agama di Masjid Rusila, hari ini.


Pakar beri amaran penemuan varian Covid-19 ‘lebih kuat’ di Sarawak

Beberapa pengkaji di Universiti Malaysia Sarawak (Unimas) mengesahkan penemuan varian Covid-19 yang lebih kebal kepada vaksin sekali gus mengingatkan seluruh warga untuk kekal berjaga-jaga dan mematuhi SOP bagi membantu pihak berkuasa melandaikan peningkatan kes harian di seluruh negara.Pakar-pakar dari Institut Kesihatan dan Perubatan Komuniti (IHCM) Unimas mengesahkan varian B.1.1.28.3 atau P3 telah ditemui dalam lapan sampel yang diambil di Kuching dan Samarahan minggu lalu.Varian P3 pertama kali dilaporkan ditemui di Filipina pada mac, dan ia dikenal pasti dalam beberapa kes import di United Kingdom (UK).Pengarah IHCM Dr David Perera berkata varian tersebut memiliki risiko jangkitan lebih besar dan mampu mengelak respons antibodi terhadapnya.“Kami gesa orang ramai untuk mematuhi SOP dan garis panduan yang telah ditetapkan, terutama pemakaian pelitup muka, sentiasa pastikan kebersihan tangan dan penjarakan fizikal demi mencapai imuniti kelompok melalui program vaksinasi kerajaan.“Usaha-usaha ini akan bantu kita memperlahankan penularan virus dan mengurangkan kemungkinan varian-varian baru ini bergerak menjangkiti orang ramai,” kata Perera.Ahli epidemiologi Sarawak Dr Andrew Kiyu Dawie Usop berkata varian P3 boleh menjadi pandemik kerana ia boleh menular dengan lebih cepat daripada versi yang asal.Virus-virus yang berubah dengan mutasi dan varian baru virus itu dijangka akan merebak jika ia tidak segera dibendung.Kiyu berkata bahawa perubahan kepada protein pepaku adalah titik penting para saintis memulakan berusaha untuk meneliti mutasi virus.“Mutasi itu dapat menimbulkan ancaman yang lebih besar kepada kehidupan manusia, hakikatnya virus akan sentiasa berubah-ubah.“Seperti manusia melahirkan anak, setiap kali mereka membiak, ‘anak-anak’ (virus selepas mutasi) akan kelihatan berbeza daripada ibu dan ayah (virus sebelum mutasi).“Setiap kali virus bermutasi, varian virus baru akan muncul. Ini bererti setiap perubahan kepada protein pepaku akan memungkinkan virus itu masuk ke sel manusia dan berfungsi dengan lebih cekap,” jelasnya.Kiyu berkata varian P3 boleh menular kerana dimutasi dengan dua gen virus yang berbeza.“Virus semuanya berbeza, dalam kata yang lain, ia boleh menjadi lebih kuat. Sebagai contoh, ia boleh mengelak daripada respons antibodi. Walau bagaimanapun, beberapa mutasi tidak berikan kesan apa-apa. Sebaliknya, jika mutasi itu menjadikan virus lebih efektif melawan vaksin ia akan dapat menyerang sel manusia dengan mudah. ”Beliau berkata bahawa varian P3 dikenalpasti dari dua mutasi utama, N501Y dan E484K, masing-masing berkongsi gen mutasi varian UK (B.1.1.7) dan Afrika Selatan (B.1.351) yang boleh membawa maut.“Mutasi ini mungkin tak mampu memberikan perlindungan penuh daripada jangkitan sekali lagi kerana ia mampu melepaskan diri dari antibodi. Itulah sebabnya vaksin yang ada sekarang tidak boleh melawannya,” tambahnya.


Tak perlu mencari, datang dengan sendiri

Lima belas minit aku menunggu Janina di kedai kopi Cina di Charing Cross Road. Kopi dan kuih pau kacang yang dipesan sudah sampai. Orang yang dinanti belum muncul.Aku tak sabar nak mendengar surah dan ayat-ayat terbaru tentang pengalaman betina mencari jantan.Aku sentiasa angkat topi atas keberanian si Janina ini.Bukan semua orang sanggup buat seperti apa yang dilakukan Janina.Hebat gadis Melayu dari Tanjung Tokong ini. Aku tidak menyangka badan langsing “petite” ini berani merayau-rayau dalam hutan kota yang dipenuhi oleh jantan Mat Salleh.Tapi jika kita hidup bersendirian dalam kota London, kita tidak memiliki banyak pilihan.Di London kita tak ada saudara mara yang membuat kerja kenduri kahwin di mana kita dijemput datang dan dapat peluang bertemu orang baru.Di London tak ada kenduri lenggang perut atau cukur rambut, di mana ada peluang untuk dapat mengintai muka-muka baru.Kalau belajar di kolej atau universiti mungkin ramai kenalan.Kalau bekerja di pejabat, kenalan mungkin terhad kepada rakan sepejabat.Di kawasan tempat tinggal, di flat atau di rumah teres semangat kekitaan amat longgar.Jiran tetangga hanya “kenal-kenal Bangla” sahaja.Tapi aku sendiri bernasib baik kerana hidup dalam dua alam.Aku belajar dan pada masa yang sama bekerja menjadi pelayan.Menjadi pelayan dalam kota London, biar aku garis merahkan ayat ini.Menjadi pelayan dari Malaysia dalam kota London adalah “rare”.Maka saham aku tak pernah jatuh.Kulit sawo matang Sakai suku Biduanda yang licin dan rambut hitam ikal mayang selalu menaikkan saham aku kepada mereka yang ingin bertukar selera.Ramai minah dan kakak yang bosan makan “fish and chips” ingin mengalih selera mencuba nasi lemak di Restoran Garuda.Nasi lemak dihidang untuk dinikmati bersama pelayannya sekali.Dari jauh ternampak Janina menapak ke arah meja aku.“Yes.. yes.. yes… reconteur… ceritalaaa…. aku tak sabar nak dengar.”Aku terus memberi arahan. Janina belum sempat pun duduk.Aku mengangkat tangan memanggil Amoi pelayan.“Nak dengar apa?”“Macam mana soiree tu? Sapa kau jumpa? Jantan mana kau minat? Jala melekat atau jala kau koyak? Ikan semua melepas ke?” Aku melawak dan terbarai ketawa.Amoi pelayan datang dan Janina kali ini memesan kopi dan kuih pau sama seperti aku.“Aku dah bosan dengan fish and chips.” Janina ketawa dengan metafora jantan Inggeris sebagai “fish and chips”.“Nak cuba spaghetti? Atau nak cuba kebab?” Aku bertanya apakah nak mencari jantan Itali atau jantan Arab?“Aku ber’high tea’, ber’scone’ di Waldrof Hotel.”“Apa di Waldrof?”Belum sempat Janina habis cakap aku dah mencelah.Ini kerana Waldrof nama hotel paling ternama dan terkelas dalam kota London.Letaknya lima minit menapak ke panggung opera di Convent Garden.Tak jauh dari Trafalgar Square dan Muzium British.Hotel ini mula menerima tamu semenjak tahun 1908.Sekarang ini bangunan Waldrof Hotel dikawal di bawah jagaan Unesco sebagai warisan dunia.“Sultan Brunei ada sama? Michael Jackson ada datang ke?” Aku menyindir.“Kelas…laaa… kau ingat kami berjumpa di Wong Kee?”Janina menyanggah aku dengan menggunakan nama Wong Kee. Ini restoran China di China Town London yang betul-betul restoran Cina Bukit yang layanan klasik kasar.“High tea… petang itu aku betul-betul jadi Mat Salleh… cawan tembikar terbaik dari China… The best from China…tea organik pilihan dari Assam atau Ceylon…organic Darjeeling… organik Charquoing. Scones… kuih cokelat pelbagai jenis… semua aku tak kenal… kuih karipap aku teringat dan aku kenal laaa.” Penerangan Janina membuka selera.“Banyak apam Minah Salleh?”“Untuk sandwich ada lapis keju… ada salmon.. ada ayam panggang.”Mendengar nama-nama ini menjadikan aku lapar.Amoi sampai membawa pesanan Janina. Kerana mendengar kisah dari Janina, aku memesan pau daging dan secawan lagi kopi.“Jantan macam mana?” Aku bawa perbualan kepada agenda asal.“Dalam dewan itu aku rasa ada 20 jantan, 20 betina. Mungkin perempuan lebih sedikit.. Minah dan Mamat Hitam tak ada.. aku seorang dari Timur… semua bujang dan semua dara… semua mencari pasangan.”“Ada tersangkut.”“Kami single mingle… helo menghelo.. senyum tersenyum, sana sini.”“Gila kau ni… berani kau ni.”“Woit… kalau aku tak buat, mana kau tak tahu cerita ini? Jantan 30-an, 40-an. Cari teman hidup… aku perhatikan seorang-seorang … aku bernasib baik berjumpa dia… nasib memang baik.”“Jumpa sapa? Kacak bergaya ke? Ok ke? Dari mana?”Amoi membawa apa yang aku minta dan beredar.“Phillipa.”“Woit ..kau nak jadi lesbian pulak ke?”“Nasib baik aku jumpa Minah Salleh ini… dia pegawai perhubungan sebuah syarikat di London… duduk di Islington. Dia ternampak aku. Dia tegur. Lalu kami berkenalan. Lalu kami mesra dan duduk menikmati minum petang. Petang tu tak ada jantan dekat dengan kami.” Janina bercerita dengan gembira.“Kali kedua, aku dah tak risau …Phillipa ada sama. Dah ada teman. Kali kedua kami bertemu di hotel… di Chelsea. Sama je…orang yang sama datang. Jantan cari betina… dan betina cari jantan. Macam kau masuk kedai kasut, pilih-pilih laaa mana yang nak pakai. Tukar nombor telefon… kalau jadi.. jadi… kalau tak sesuai boleh cuba lagi.” Janina terus bersurah.“Kali kedua aku dengan Phillipa plan, kalau dah bosan kami cabut. Kami buat signal. Bila aku atau Phillipa buka beg tangan buat buat cari sapu tangan ertinya dah bosan.”“Wow… hebat… ada signal macam James Bond pulak.”“Phillipa pernah berkata pada aku… Janina why are we here? Why are we doing this? What is wrong with us?”Surah Janina beralih mengarah ke jalur fikrah baru.Jika aku Phillipa atau Janina aku juga bertanya soalan yang sama.Mungkin aku memiliki jawapan kepada pertanyaan Phillipa itu.Tapi tak semestinya jawapan aku ini seratus peratus tepat dan betul.Pada hemat aku kita sebagai manusia, jantan atau betina perlu merasa disayangi dan menyayangi.Ini perasaan primordial yang azali yang ada di setiap sosok.Kita boleh tidur lena jika kita tahu ada orang sayang pada kita.“Aku beritahu Phillipa…. kita dah bayar… satu pakej… teruskan saja… tengok apa ada di hujung jalan ini.”Aku bersetuju dan serasi dengan falsafah tengok apa ada di hujung jalan.Bila kita masuk lorong baru, kita wajib sampai ke simpang akhir.Tengok dan saksikan apa yang ada.“Ada sapa kau berkenan? Ini yang lebih penting.”“Cerita belum abis lagi.. pakej belum tamat.”“Woit… jantan cari betina pun ada pakej? Macam pakej umrah ke?” Aku melawak.“Pakej akhir bukan di hotel.. dalam kampung di luar London, cantik gila rumah banglo besar, mungkin rumah orang kaya… very English… ada taman… memang dirancang untuk musim panas yang romantik.”Janina menarik nafas seolah-olah semuanya gagal.“Berapa bayaran untuk semua ini?”“Segan nak cakap, lebih dari seminggu gaji kau di Garuda.”“Woit 200 pound satu kepala.. wow…ini bisnes baik.”Janina mendengar tapi tidak menafikan dan tidak mengiyakan.“Phillipa dan aku hanya menikmati suasana kampung dalam musim panas…. minggu depan aku ada date lagi.” Janina memberi makluman.“Dengan sapa?” Aku cepat bertanya“Phillipa.” Jawapan potong stim dari Janina.Petang itu kali akhir kami duduk di kedai kopi Cina. Hari dah berganti hari.Bulan September dah masuk. Musim panas dah selesai.Projek cari jantan nampak terbengkalai tapi tidak gagal.Kemudian aku terima berita baik.Bukan dari Janina tapi dari sumber yang boleh dipercayai: Janina dah mendapat Abang Eric.Bila aku mendengar berita ini aku menelefon Janina.“Betul ke? Dah berjaya?”“Ya…. sebelum masuk musim sejuk kami nak ke selatan… ke Cornwall.. minggu depan kami travel…nak tengok pantai Cornwall.”Jawapan yang menggembirakan dari Janina.Aku tak tahu siapa jantan Eric ini. Dari projek cari jantan mana yang tersangkut dengan Janina.September kelas aku dibuka.Mata aku mencari freshie yang baru mendaftar.Bukan ada niat yang serius hanya ingin mencuci mata.Hari berjalan minggu berganti.Krismas sampai Krismas berlalu.Tahun baru sampai tahun baru pergi.Aku menjadi siswa sepenuh masa.Masa lapang aku ke panggung Scala di King Cross untuk menonton filem murah, satu tiket untuk dua atau tiga filem. Ini filem lama yang diputar kembali.Lama juga aku tak bertemu Janina.Aku rasa dia berpacar dengan Abang Eric hampir setahun.Tiba-tiba aku dengar Janina nak balik ke Malaysia.Apa terjadi? Apakah dah bosan dengan kota London?Soalan ini tidak aku tuntaskan.Mungkin visa kerja sudah mati.Mungkin Abang Eric hanya berani masuk Melayu. Tapi tak berani jadi Melayu.Mungkin Janina rindu pada Nasi Kandar Tanjung Tokong.Semua mungkin. Aku enggan menjadi James Bond.Ketika ini hidup aku mengikut rutin dan agak tidak banyak drama.Tiba-tiba satu hari aku terima panggilan telefon dari Kuala Lumpur.“Sham…. kau di rumah lama? Bromley-by–Bow…boleh numpang?” Suara Janina.“Bila nak datang? Datang laaa… sofa ada.”Aku amat gembira bila ada orang dari Malaysia nak sampai. Aku akan memesan petai dan kopi Hang Tuah.“Nigel sampai dulu, numpang rumah kau… dia akan cari kerja dulu… kemudian cari rumah untuk kami… lepas dapat kerja… dapat rumah aku datang. Nigel ni laki aku…. kami dah kahwin…ini kahwin betul.”Aku turut gembira. Aku senang hati dapat berjumpa teman lama untuk berlabun di London.Aku juga amat gembira akhirnya Janina berkahwin.Jantan dari Wales ini sampai dan terus menginap di rumah aku.Aku memotong satu anak kunci baru untuk Nigel.Tidak sampai satu minggu Nigel dapat kerja dengan majalah Popular Photography di luar kota London.Nigel juga dapat menyewa sebuah flat di Brixton.Semua beres untuk pasangan yang baru mendirikan rumah tangga.Janina sampai kembali ke New Mill House.“Apa terjadi?”“Ha ha ha… romantik kisahnya. Kali ini tak perlu Time Out, tak perlu Hotel Waldroff.” Janina memulakan surah.“Mana kau jumpa dia?”“Di McDonald’s Bangsar.”Sebenarnya aku tak tahu di mana letak tempat ini.Aku sudah berbelas tahun tidak melihat Kuala Lumpur.Ketika aku meninggalkan Kuala Lumpur pada tahun 1974, sebahagian dari Bukit Bangsar masih lagi kebun getah.Malah aku sendiri pernah naik ke Bukit Bangsar yang berhadapan dengan Kolej Kelima Universiti Malaya.Aku pernah menceroboh memecah tingkap kaca bangunan lama yang mungkin rumah Manager Estate ini.Tahun 1974, McDonald’s belum sampai ke Malaysia.“Malam itu… aku pulang dari Jalan Riong …. Nigel sedang beratur di belakang aku untuk membeli burger… di sini kami bertegur sapa…. yang lainnya sejarah.”“Wow… romantik betul laaaa.” Aku ketawa.“Nigel ada dua anak… dia duda…keluarga lamanya di Wales… dia mendapat ijazah kedua dari Cambridge dalam bidang ekologi.” Janina bersurah.“Wow…. hebat… I’m happpy for you.”“Kami kahwin di Golok… kerana surat cerai aku dah hilang… Nigel kata di London ni kami wajib mendaftar sebagai suami isteri di Jabatan Pendaftaran…untuk aku mendapat visa rasmi sebagai penduduk tetap.”Janina menerangkan duduk perkara.Dua minggu kemudian Janina dan Nigel mendaftar sebagai suami isteri.Tidak ada dakwa dakwi.Nama Janina sudah lama dipaparkan di papan maklumat di pejabat Kedutaan Malaysia.Ini wajib dilakukan sebelum dapat pendaftaran dari Jabatan Pendaftaran United Kingdom.Ketika nama ini dipaparkan, jika ada bantahan aku ada sosok yang dakwa Janina sebagai isteri mereka maka mereka boleh membuat bantahan.Semua beres. Hari Sabtu selepas pendaftaran Janina dan Nigel mengadakan kenduri kecil di flatnya di Brixton.Aku menjadi tukang masak.Aku ingat lagi masakan kenduri kahwin ini.Aku masak gulai lemak labu, gulai ikan Mackerel berlada, ayam panggang dan ratatouille, masakan sayur cara Perancis yang aku belajar di Belgium.Kawan-kawan rapat Janina, warga Malaysia yang datang.Tamu tak sampai 10 orang termasuk mak mentua Janina yang terperanjat bila dia tahu aku yang menjadi tukang masak.Epilog 1:Bila aku pulang ke Malaysia pada tahun 1994, Janina dan Nigel adalah sosok akhir yang aku tinggalkan di Brixton.Epilog 2:Pada tahun 1997, Janina dan Nigel pulang ke Malaysia.Mereka menginap di sebuah hotel di Kuala Lumpur.Untuk merayakan kawan lama, aku menjemput beberapa kawan datang makan di flat di Bukit Robson.Malam itu aku masak kupang yang aku beli di Melaka. Kupang atau moules adalah makanan nasional Belgium negara lama aku.Kenduri kecil malam itu aku memasak kupang mengikuti resipi Belgium.Aku campur dengan air anggur putih.Apa punya nasib Janina dan Nigel dan seorang lagi kawan aku sakit perut makan kupang pada malam itu.Dua hari Janina dan Nigel tidak meninggalkan bilik hotel disebabkan sakit perut.Epilog 3:Phillipa dan Janina terus menjadi kawan baik.Phillipa datang menziarah Janina di Kuala Lumpur. Ini sebelum Janina bertemu dengan Nigel.Babak ini menjadi sebuah cerita pelik tapi benar.Phillipa terbang dari Heathrow ke Subang dengan pesawat MAS.Duduk di sebelah Phillipa seorang jantan Perancis keturunan Laos bernama Khamla yang dalam perjalanan ke Vientiane.Keluarga Khamla lari dari Laos ke Perancis kerana bencana perang ketika Khamla berumur lima tahun.Phillipa dan Khamla membuktikan bahawa betina tak perlu tercari-cari jantan.Dan jantan tak perlu tercari-cari betina.Phillipa dan Khamla yang berjumpa dalam kapal terbang MAS akhirnya menjadi suami isteri.Pasangan ini dihadiahkan tiga cahaya mata dan kini tinggal di Paris. Hidup bahagia, aman dan damai.Epilog 4:Semua nama-nama dalam tulisan ini diubahsuai untuk tidak mengganggu privasi masing-masing.